qundao/data-zh-poetry huggingface dataset:
明洪武钦定五权歌为嶰谷兄弟作
作者：全祖望
朝代：清
体裁：古风

遐稽古哲王，所先在算命。曰律度量衡，以持威斗柄。审数物不淆，审物施悉称。三时按其程，八节谐厥令。春半禾初生，忽微未足订。夏至禾见秒，晷景中天映。秋半秒告成，平准可谛定。积秒得分分得铢，因而重之以次竟。左旋为规右旋矩，摄尽奇零无滞剩。羊山黍适均，昆山竹最胜。苍苍太古铜，雅肖君子行。关石叶元声，雄雌互酬应。六燕兼五雀，即以通物性。后王治术疏，有惭作者圣。秦权与汉权，盈缩多累更。递传至唐宋，所悬或径廷。延祐有圜环，经世典堪证。虽然精意愧古初，要为列朝资考镜。猗与明高皇，雄才难缕罄。当年诸群雄，剪除岂易逞。重轻各有差，浪举即为病。急权武昌军，远通察罕聘。回辔扫淮张，长驱下幽并。揆时度势良已难，成功岂曰由侥倖。所惜三相公，秉均稍伤佞。犹喜去邪决，揆席弗终横。南天奠钟鼎，奉常陈笙磬。太宰平铨司，大农训市正。鸿胪与大行，法守均以靖。冬官下百工，四方歌无竞。茫茫易代来，宗器伤孤另。何来御府钟，忽供词流咏。莫道此琐琐，事曾关七政。不见璿与玑，犹委蒋山径。吾侪多好事，感物成漫兴。论易谁传得一斤，窃恐卮言自道听。论文空思扛千钧，窃恐别裁为世憎。为君作放歌，吾徵在史乘。
明洪熙古剌水歌为马嶰谷
作者：全祖望
朝代：清
体裁：古风

文皇高飞上帝畿，通道八蛮人九夷。历大古剌小古剌，西南远赴风教齐。五长官司两宣慰，周夕郎功著驿鞮。滇王何处北汉大，五千里外增藩篱。梁州地灵最崛奇，禹贡二川所分釐。南金沙会岷江出，北金沙引黑水驰。桑经郦注愧未尽，大荒为待博物稽。此其大者配九山，更有馀润成土宜。难河之水清涟漪，诸峒异香怪陆离。龙脑鸡舌并麝脐，苏合兼车如江麋。烟煴百和醇且旨，芳馨一直沁心脾。贡之天子入内府，浴罢一杯便啜醨。县官元气正旁魄，神膏醍醐过五齐。洞天三十六宫天浆饫，福地七十二府地泽怡。以通神明疏渣滓，酿出乾端与坤倪。浓于崖蜜甜于饴。犁庭三出威绝域，此水曾偕玉食携。贮之铜瓶志铢两，岁月进奉均留题。太素色映黄琉璃，袭以古剌锦襹褷。守成令辟首仁庙，六服岁见无差池。摩挲署书考时代，犹识纪元在洪熙。在昔西南记职贡，昆明有露曰蔷薇。妙香尚出此水下，妃子千群洒里衣。遐方异物虽不贵，要亦王会所会归。圣心诚如玄酒淡，万国争饮醴泉嬉。土官兼并不可诘，缅甸干厓世羁縻。我抚此水三太息，考證遥遥拾坠遗。接境已亡底马撒，近界但闻佛郎机。谷洛门馀淮汝竭，九庙黄流涸辙悲。莱阳侍郎坐圜扉，谁投一盎慰朝饥。引领长陵不下咽，哀吟清泪纷淋漓。可怜崎岖皭火投，南徼诸公中泥中露歌式微。折足生还邓都督，曾记包胥九顿仪。弃馀流落归好事，足补故宫文献资。三百年来废兴感，拟之渭流涨水脂。
明陈待诏老莲画卷首题曰丁君梅孙以酒资为予致妓乞画予即令以资改葬文长先生而画此贻之其画为枯木附以水仙呜呼老莲好色之徒然其实有大节试观此卷古人哉嶰谷乞予作歌
作者：全祖望
朝代：清
体裁：古风

白门待诏真奡兀，此头可断腕不屈。名王为唤美人来，一笑挥毫怪咄咄。酒阑午夜梦魂醒，翩然而逝疑飞越。谁言此老空清狂，个中心事良勃窣。故都已哭钟山陵，故乡重吊青藤碣。板桥花柳逐逝波，剡溪松楸伤野窟。萧疏为写岁寒姿，春花傍得冬株茁。招魂一曲万古愁，中有畸人不朽骨。
明高邑赵忠毅公铁如意歌
作者：全祖望
朝代：清
体裁：古风

不如意事常八九，安得袖铁长在手。黑云蔽天夜沉沉，神龙孤啸怒蛟吼。高邑先生望斗杓，熹庙之初长六曹。四凶缩颈甘鼠伏，同心同德宪府高。其奈鸱鸮在宫府，翼以乾儿称五虎。可怜诏狱产神芝，坐视清流色惨沮。郑革空劳厉刃须，朱游那得赐剑诛。酒酣一击唾壶裂，太尉之笏同唏嘘。彼丧心者乔氏子，国狗之瘈颡不泚。玦未及玦环未环，老臣竟以荷殳死。潦水既尽见清潭，忠魂箕尾分左骖。寒芒正色足千古，一枝手泽落江南。我犹记读先生集，洪河千顷波起立。是物曾陪函丈间，昕夕或歌还或泣。嶰谷山房清玩多，重陈旧史同摩挲。茂陵玉碗人间出，未若孤忠故物长嵯峨。
星斋远我出山，且盛夸我用世之才以相歆，动其意为我贫也，率赋答之·其三
作者：全祖望
朝代：清
体裁：七言律诗

三旬九食古人事，此是儒生分所甘。淡与泊遭良有会，我因吾丧不须参。问妻能叶归田乐，顾子宁为历齿惭。一曲商歌孤唱罢，犹堪援笔奏馀酣。
星斋远我出山，且盛夸我用世之才以相歆，动其意为我贫也，率赋答之·其二
作者：全祖望
朝代：清
体裁：七言律诗

诸公衮衮天衢上，容我山茨一古愚。耻学狂生相嫚骂，羞从涸辙乞呴嚅。佐王经术归农圃，逐世声名厌顾厨。苦不自知吾岂敢，敢将一掷试微躯。
昨和樊榭建隆寺作而韵未次也樊榭必欲予另作复得一首
作者：全祖望
朝代：清
体裁：古风

韩先李后且弗论，骈首共障狂润奔。沙场犹道天子寨，塔影长邻太傅园。莫夸新朝铙吹盛，未若平陵哀唱尊。追忆迎銮几百战，始牧天堑作江樊。黑王肯为黄袍屈，临风一恸白日昏。铁券莫移精术志，尝墉远致罴虎屯。大府都厅俄顷尽，峨峨行幄光空门。草诏定须陶学士，袖中宿搆无墨痕。岂知孤臣耿耿魄，化为邓林枯杖根。幕下殉身谁义烈，枉杀酒吏开朋樽。朋樽散尽沙虫化，江涛浩浩劫火翻。元之片石不可见，禅枝老矣垂前轩。庚申相公亦仙李，转盻重围又抗元。
昭儿周晬戏示荆妇
作者：全祖望
朝代：清
体裁：古风

东邻有老翁，及见我周晬。蹉跎四十年，颁白犹蕉萃。老大百无成，仅为儿缓带。每岁春复秋，白驹少停辔。莫道此呱呱，齐户可坐待。先人世德赊，七叶清班贵。硕儿善束修，亦不在禄位。我性最慈良，儿性颇卞厉。我性素纡徐，免性颇往遂。凉德我已惭，少仪能弗惴。佳节近天中，百昌正致媚。回首免轩然，且弄蒲与艾。
晓渡扬子
作者：全祖望
朝代：清
体裁：七言绝句

历乱红船西复东，江豚挟浪舞空中。人间如此风涛盛，一苇金山岂挂胸。
晤宝应王太守孟亭于白门因乞其购梁公狄先生兄弟遗集
作者：全祖望
朝代：清
体裁：古风

葭湖有寄公，鹪林好兄弟。我求五噫文，廿年萦梦寐。莫道羊叔子，不如铜雀妓。
晦木先生集藏半浦郑氏予欲录其诗入甬上寓公集而求之书阁未得雨窗寂坐大觉无赖率赋长句索主人和之
作者：全祖望
朝代：清
体裁：古风

鹧鸪山人金石心，鹧鸪山人冰檗吟。九十年前甬江上，曾顾日影弹清琴。广陵散幸不终绝，残喘踉跄虎口寻。忧患以来饶著述，三易六书何森森。化安哀瀑存声响，犹疑剑出重泉深。妄人之口不足信，附会谬语诬旷林。谁言奇哥行不得，我应一洗萁豆音。朅来江村索遗集，二老阁前寒芒临。白云千重封四库，但闻骤雨声淫淫。登楼乂手空咄咄，书带萧寥苦雾侵。
暑甚不寐
作者：全祖望
朝代：清
体裁：古风

夜色渺无际，廓然清我心。夜香一枝放，翻嫌昵我襟。夜气满太虚，间诵香溪箴。
曹娥厢碑
作者：全祖望
朝代：清
体裁：古风

云何黄绢碑，重书自元度。翻为孝娥羞，江潮洗不去。片石岂宿缘，蔡氏多掌故。
月夜唐栖舟中和樊榭韵
作者：全祖望
朝代：清
体裁：七言律诗

霜花霜叶环江城，夜明如昼送我行。生民水旱大可念，故人出处尤关情。三千卷书压舱重，五十里水听橹清。东方渐白残梦醒，荒鸡似为客子迎。
有以鱼涷柑来馈者粤无柑实即橘也而冒以为柑指其小者为橘诗以正之
作者：全祖望
朝代：清
体裁：七言绝句

千头不下洞庭甘，鱼涷尤于霜后酣。粤客未通韩氏录，错将朱橘唤黄柑。
有怀少保吴公稚山时行箧中适携少保海外遗诗
作者：全祖望
朝代：清
体裁：七言绝句

老臣久仗波为国，厉鬼还教火浣衣。尚有指南残集在，诗魂环绕故宫飞。
望溪侍郎以旧冬辱寄文抄兼令覆审未及复也度夏于越乃条上数纸附之以诗·其一
作者：全祖望
朝代：清
体裁：五言律诗

一编几洛诵，高蹈更谁京。经术老逾䔍，文词明且清。低头拜腐史，放眼笑班生。尚有葑菲采，他山砺错情。
望溪侍郎以旧冬辱寄文抄兼令覆审未及复也度夏于越乃条上数纸附之以诗·其三
作者：全祖望
朝代：清
体裁：五言律诗

昔年万夫子，一见辄知音。我亦四明客，同怀千载心。蹉跎怜病骥，萧瑟叹焦琴。湜籍方僵走，何能效砭针。
望溪侍郎以旧冬辱寄文抄兼令覆审未及复也度夏于越乃条上数纸附之以诗·其二
作者：全祖望
朝代：清
体裁：五言律诗

谬种横流甚，何时得廓如。试鸣涂毒鼓，更指越裳车。斗柄依然揭，榛芜定可除。群免愚不揣，毒雾尚狂嘘。
望溪侍郎挽诗
作者：全祖望
朝代：清
体裁：古风

前年我过湄园中，先生留我间经筒。七治仪礼老未竟，上纠康成下继公。惜我投閒空咄咄，戒我浪游徒匆匆。速我著书漫忽忽，倚杖而叹神熊熊。东西宿老沦落尽，岿然灵光世所宗。其秋示我新雕集，寄声他山错可攻。长笺亦聊贡一得，谓以寸莛叩巨钟。谦光一一尽刊削，再索直言资折衷。三江迢迢未尽达，岂期妖梦告蛇龙。遗世行世仅十五，尚有秘箧干长虹。由来旧德为时重，虽复不用亦有功。试看浮玉山头色，一夜愁云冥濛濛。江东有客近悔过，欲赍絮酒哭幽宫。尉它拜表去黄屋，孰与汉大敢怙终。我诗寄声到蒿里，先生一笑降虚空。
朱上舍自天读予悼耕岩未葬诗而蹙然请以明年任之喜而有作
作者：全祖望
朝代：清
体裁：五言律诗

徵君未死日，破戒受兼金。为葬钟山骨，馀投濑水阴。清芬犹未泯，高谊更谁寻。一诸来孤凤，微生慰素心。
朱绵之解吟轩当蕺山之左念台先生主讲地也今为比邱所居
作者：全祖望
朝代：清
体裁：七言绝句

百年带草化茅溪，长夜孤灯对老尼。到底寒芒犹未泯，奎文时照佛幢西。
李易安兰亭叹前有龙眠所作右军小影毫发无损易安流寓奉化遂归史氏宋亡流转入燕是吾乡兰亭掌故也京邸曾见之于宗室贝子斋中谷林劝予以诗纪之
作者：全祖望
朝代：清
体裁：古风

金童玉女天下希，一编金石互签题。后山之甥文叔女，珊瑚笔架双双齐。析疑如占策射覆，赏心或倾茶沾衣。宣和书画遭浩劫，宰相家珍何所依。兰摧芝焚亦天孽，孤鸾飘泊剡原栖。剡原山光虽然好，孰为夫人慰累唏。箧中何物甲万卷，内史稧帖良绝奇。六诏祠宫香火近，展卷荐以秋江蓠。桑榆晚节嫁狙狯，此物幸未玷尘翳。风流云麓诸公子，力与淄州足并驰。天水俄随白雁碧，穆陵十集亦披离。云烟过眼聊一叹，祗有剡原草色长凄迷。
李氏笑读居题额乃江夏贺文忠公隶笔也甘谷拓之见贻敬赋五古以当跋尾
作者：全祖望
朝代：清
体裁：古风

峨一江夏公，所学醇乎醇。一念不妄起，穆然见天真。历官登四辅，清苦偃蓬门。阿谁庸妄流，但以佛子论。遭逢阳九灾，左席需丝纶。大厦已不支，只手难救焚。痛哭辞班出，老臣早致身。江外妖氛满，江头苦雾屯。浮尸蔽江下，孰与公骨尊。合门从公歼，尤足妥公魂。思宗五十相，历历可指陈。哀㦲孙文忠，早丧一个臣。南天继有公，并先鼎湖沦。于今已百年，墨妙犹清芬。公书虽末技，要复雅以驯。砌里老仪部，旧为东阁宾。晚节亦无沗，一恸随灵均。我游笑读居，冉冉三十春。每见必肃拜，谓足百世珍。颓然老屋中，正气长烟煴。
杜守调任越中
作者：全祖望
朝代：清
体裁：古风

之官仅半载，涖政未三旬。天子眷龚遂，吾侪恋寇恂。扁舟四窗下，薄饯十洲春。犹喜提封近，甘棠接比邻。岁岁闻移节，翻添廉吏贫。心原清似水，甑且冷生尘。谁道二千石，曾无三百园。看君洗手去，宁怪典衣频。山水推于越，雄藩重守臣。耕渔舜江旧，弓剑禹陵陈。丕振王刘学，羞称种蠡仁。间情消退食，河女献丝莼。十年锄菜老，长被长官嗔。一自双旌至，周咨百事勤。风高孺子榻，花识白衣人。何日邀琴隺，重临故部民。
杨氏翛园
作者：全祖望
朝代：清
体裁：五言律诗

太仆佳公子，风流别墅开。神鸦犹护树，怪石已为灰。地踞双湖胜，人称一代才。谁传猘免语，吟眺几徘回。
杭二堇浦以闰重三日为禊事之会于湖上太守鄂钝夫而下至者四十二人盖自刘仁本续行此举于姚江在元至正中今四百馀年矣·其一
作者：全祖望
朝代：清
体裁：四言诗

运迈永和，一洗尘圠。春以闰长，莼因雨茁。眷我朋好，理我笔札。我醒而狂，莫投我辖。
杭二堇浦以闰重三日为禊事之会于湖上太守鄂钝夫而下至者四十二人盖自刘仁本续行此举于姚江在元至正中今四百馀年矣·其二
作者：全祖望
朝代：清
体裁：古风

今日良宴会，群彦相景从。缅怀洛水迹，却听南屏钟。旷怀寄我真，鸿去忘前踪。燕时无不祥，流泉清溶溶。
杭堇浦编修以言获谴诗以讯之
作者：全祖望
朝代：清
体裁：古风

南人作宰相，�世三陆公。继以钟张姜，勋德各可宗。必欲摈南人，王寇良未通。后来地气易，逵路多南鸿。遂欲摈北人，其说将无同。有明昔中叶，左袒亦成风。王彭暨谢焦，邪正不相蒙。南北互用舍，褒讥宜折衷。川岳应苞苻，刚柔各有钟。代马与越禽，应运迭污隆。乃若宗国胄，多以乔木雄。翼则幸附凤，鳞则幸攀龙。日月之所近，风云于焉从。不见丰沛人，屠贩咸奋庸。至尊御皇极，平衡归大中。赏部何所树，我见何所容。吾友杭编修，古今罗心胸。经术经世务，绰有贾董风。发言一不中，愆尤集厥躬。惜哉朝阳凤，而不叶丝桐。
果堂挈其从子再过予舟中仆夫失足几堕水
作者：全祖望
朝代：清
体裁：五言律诗

急雨飞湍里，劳君滑滑来。犹携木渎雾，兼致竹林材。莫使蛟龙得，几为蛩蟨哀。惊魂重绝倒，破例一诙咍。
果堂篹吴江县志索予所作苏寅侯传因需其润笔以戏之
作者：全祖望
朝代：清
体裁：五言律诗

辛苦苏仪部，埋魂天尽头。雪交亭下泪，长共怒涛浮。吾友扬秋笔，图经仗阐幽。讲堂一束脯，饷我亦风流。
果堂问予近日所著何书予无以答也乃索近所诗而去
作者：全祖望
朝代：清
体裁：五言律诗

星霜催短鬓，未有一书成。惭愧不鸣鸟，空怜太瘦生。健忘将辍业，有感但言情。输尔觥觥响，重茵独擅名。
柬陈观察赓斋
作者：全祖望
朝代：清
体裁：五言律诗

副使左迁后，幽居乐有馀。到门无杂客，插架拥多书。白发亲能养，黄金笥已虚。诸公方逐逐，歌吹满吴艅。
桂事已阑而双桐斋三本独未放海若置酒催之兼为予话别限韵
作者：全祖望
朝代：清
体裁：古风

送别易消魂，催花在鼓气。莫唱阳关声，且写小山意。小山用招隐，笑我理征履。老兔驻西天，老蟾临无地。老香隐云中，下界空遐企。羯鼓响鼕鼕，王母惊午睡。嗟我亦恋家，欲行频留滞。倘来遍地金，参以粟栉比。便拟老此斋，长作灌花吏。一酹瓮花间，双羽传急递。
梅两弥旬奴子以绝粮告
作者：全祖望
朝代：清
体裁：古风

连绵瓜蔓水，漏天阻步屧。尧韭尚满厨，禹粮不继馌。阑风日怒号，薄寒中白袷。湖光绿盈盈，弥望生杏菨。呼童具盐豉，芼之堪共呫。平生耻温饱，此报亦足惬。室中呼菜妇，为我理残箧。微吟乞食诗，再临乞未帖。
梅园小集
作者：全祖望
朝代：清
体裁：五言律诗

由来百粤士，多艳说梅侯。台岭南枝放，珠江遗爱留。尚馀汤沐在，正旁水云幽。此地萧闲甚，披襟散百忧。
梦中有客口占二句赠予醒而续之
作者：全祖望
朝代：清
体裁：七言绝句

四窗五奥诸仙宅，双韭三菁大药材。我是玉皇香案吏，生天早已住蓬莱。
榆林村中吊戴帅初
作者：全祖望
朝代：清
体裁：七言律诗

剡源老子师传盛，曾从巽斋复厚斋。洞天福地酿清气，残山剩水伤老怀。盛淳百年遗民贵，至元一出晚节乖。而今文统将谁寄，红树黄泥漫满崖。
樊榭以湖上春水船诗索和
作者：全祖望
朝代：清
体裁：七言律诗

消受春风何处佳，澄湖一叶足浮家。薄寒因为添微雨，新涨多缘潴落花。游女爱歌将进酒，词人遍唱浪淘沙。嘉名肇锡从诗老，不系园吟好共夸。
樊榭北行
作者：全祖望
朝代：清
体裁：五言律诗

尔才岂百里，何事爱弹冠。鱼釜良非易，茧丝亦大难。瘦腰甘屈节，薄禄望承欢。倘有清吟兴，休从簿牍阑。
樊榭有南屏烧笋之约曰虽雨无阻哲旦竟雨予弗能赴也
作者：全祖望
朝代：清
体裁：古风

及时烧笋正不俗，况有花猪恣大嚼。此乐固应天所妒，黑云沈沈来作恶。老人即次怅萧寥，呼童买笋且永朝。出山入市风格减，冒雨莫怪诸公劳。生平雅志慕幽讨，其奈阴晴称心少。山灵定笑人无勇，此间清供雨亦好。
樊榭至津门而归
作者：全祖望
朝代：清
体裁：五言律诗

慈亲年八十，捧檄已非时。大有陟陔乐，长吟投芾诗。悲秋笠泽鲙，招隐小山枝。兴尽翩然返，从今保素丝。
樊榭赋菽乳诗五章索和
作者：全祖望
朝代：清
体裁：古风

寒山潇洒姿，鼎食厌名鲭。偶谈蔬荀味，曾作菽乳评。赐敕兼拜表，鸿笔震鲸铿。乃知此微物，豪门亦致精。更闻有绵津，兼珍都合并。旁搜山与海，归之明且澄。和以菽少许，顿觉乳怒頩。荟萃万菁华，馀沥纷难盛。滞遗利寡妇，尚足充妙烹。兹乃郇公制，莫以腐子名。花乳冻云版，钟乳白石生。曾闻玉食谱，日随太官行。吾侪种一顷，长哦豆田清。秋风吹客梦，时物到芜城。车螯正盈市，下之亦嫣嫇。若以校寒山，用物则已赢。牛菽过所望，连吟有同声。食经斗物力，暴殄非所营。
檗斋出示愚山先生秋林读易卷子敬题
作者：全祖望
朝代：清
体裁：七言绝句

敬亭山色九秋寒，中有仙人独弄丸。一代风流零落尽，剩馀无恙旧林峦。
檗斋捐俸为梨洲先生赎祀田
作者：全祖望
朝代：清
体裁：七言绝句

再世东林两大贤，墓田不保亦堪怜。令君清况尘生釜，甫下车来失俸钱。
檗斋来鄞谒监司饭予双韭山房惓惓万八先生遗书可感也
作者：全祖望
朝代：清
体裁：五言律诗

扬雄已老死，谁为问遗经。石箧渐以散，藜光犹然青。故人扶大雅，古谊照晨星。一瓮玉醅酒，残编细细拎。
次山侍御以病谢客小诗奉呈
作者：全祖望
朝代：清
体裁：七言绝句

讲堂细读仓公传，弟子愁吟芣苢诗。有客到门还兴尽，屏营斜日下山时。
次日自环溪入城又雨复坐筱园过午联句再柬诸子之先归者
作者：全祖望
朝代：清
体裁：七言律诗

暑雨将云变态多，冲泥得得此经过。花因信宿分荣落，人亦更番互啸歌。空槛坐来移酒榼，小舟撑出晒渔蓑。烟波别后应相忆，祗恐尘埃负薜萝。
次风学士去年索诗未及致也客中寄之
作者：全祖望
朝代：清
体裁：七言律诗

十年相逢一握手，芜城惜别援清琴。日饮醇酒谅无益，独抱遗经空有心。应怜崛强还犹昔，不道沉吟直到今。闻说承明邀盻睐，匡时何以溉鱼鬵。
水木明瑟园古藤歌
作者：全祖望
朝代：清
体裁：古风

昔我游京华，及见三古藤。其一尚书省，犹传文定旧都厅。俄而吴回降，嘻嘻出出寒灰零。其一海波街，尚署金风老子名。俄而富媪震，横裂活埋归杳冥。其一合肥邸，五传槐棘相因仍。临川侍郎下我榻，喁喁于于和诗百辈赢。十年落拓湖海上，春明存殁百感增。惊见天平谷口双峥嵘，古根诘屈穿山出，酝酿洞庭七十二峰之精灵。踞地先成偃卧形，老罴当道群貉屏。欲上不上意磅礴，忽然蹶起势骞腾。百转千蟠故作态，低头下瞰纷长缨。其心时复吐云气，其干将无闻铜腥。其杪迎风舞拂拂，大垂小垂都珑玲。就中倏生数直干，岸然如弦复如绳。空所依旁冉冉升，此尤怪绝得未曾。浙中绣谷亭前一本差相亚，细校犹疑殊尹邢。主人选佳木，插架三十楹。蜿蜒循蒿径，亦以曲折成。入门未窥诸坞绿，蔽天已见十丈青。频年三过此，所惜未与花期丁。是藤不花亦复佳，磥砢高节谁抗衡，老我感旧空怔营。
水木明瑟园阻归·其一
作者：全祖望
朝代：清
体裁：五言律诗

昨困矣蒸甚，鸣鸠唤奈何。中宵喧旅梦，惊浪出林阿。乍息怦怦累，如传踏踏歌。晓来看池水，新涨半篙多。
水木明瑟园阻归·其三
作者：全祖望
朝代：清
体裁：五言律诗

主人应念我，带水隔遥村。不惜淹三径，其谁共一尊。空庭闻鸟语，清思落苔痕。明日应相见，新诗好共论。
水木明瑟园阻归·其二
作者：全祖望
朝代：清
体裁：五言律诗

岂是山灵意，勾留游子鞿。雨呼公莫渡，风唱客无归。花信行将尽，涛声不可矶。浮屠休见诮，三宿戒多违。
汉竟宁首山宫铜雁足镫歌为马半查
作者：全祖望
朝代：清
体裁：古风

寿宁堂中雁足镫，依稀题字汉竟宁。谁其造者纷列名，稽百官志官可徵。永始贾庆旧有称，惜哉未及同岑登。又复沈埋六百龄，渐磐遵陆虽不胜。犹带首山云空青。当年茂陵慕轩后，脱屣妻子思飞行。八神五帝各致祭，直自蒲隰连蓬瀛。历昭及宣莫敢替，晋巫领之荐明馨。桥山龙髯渺莫乘，溯以雁足杳冥冥。伫望乌号下太清。赤符之火天不夜，鹑鸟有咮哕中星。凤膏烛与鱼膏并。夜深轩后来陟降，钜鹿神人导前旌。徂赉天子且长生，谁知纪年谶已成。嗣皇燕尾啄倾城，新都臣君奏蛙声。可怜雁足趼弗撑，畴为高庙嘘炎精，何况首山之荒庭。劫灰已尽邀呵濩，飞落淮南双翮零。山馆书签侔七略，太乙藜照来五更。古铜潜发光荧荧，哦诗弗类斋宫铭。笑指雪泥瓜印横。
江声观察见过
作者：全祖望
朝代：清
体裁：五言律诗

羡尔清臞甚，萧然似布衣。偶然谈世事，依旧掩柴扉。祗爱微吟好，深忧进奉非。家山新著录，愧我见闻希。
江左大吏新得请为故检讨杨公维斗立祠芦墟此盛举也喜而有作
作者：全祖望
朝代：清
体裁：五言律诗

敕下泗州寺，旌忠恩命殊。喜看灭顶地，重作丽牲区。古柏重生荫，荒芦尚有墟。独怜卧子辈，何日共芳醹。
江行遇风舍舟而陆·其一
作者：全祖望
朝代：清
体裁：五言律诗

一壶空自贮，未敢试中流。岂曰掉头恝，将贻没顶羞。天方宠箕伯，吾欲愬灵修。祗有江豚辈，乘潮舞石尤。
江行遇风舍舟而陆·其二
作者：全祖望
朝代：清
体裁：五言律诗

沧浪今绝险，濯足亦惊心。忠信难为力，倾危未可任。有生随厉揭，无术善浮湛。老我青鞋便，归途缓缓吟。
江门谒陈文恭公祠因访文恭服玩遗器各赋一首 其一 石琴
作者：全祖望
朝代：清
体裁：七言绝句

碧玉老人太古心，碧玉老人太古音。老人去我三百载，许我登堂抚石琴。
江门谒陈文恭公祠因访文恭服玩遗器各赋一首 其三 自然裳
作者：全祖望
朝代：清
体裁：七言绝句

石翁曾绣自然裳，付授甘泉永勿忘。我亦荷衣更芰制，摩挲襟襼浥馀芳。
江门谒陈文恭公祠因访文恭服玩遗器各赋一首 其二 玉台巾
作者：全祖望
朝代：清
体裁：七言绝句

玉台巾制已无存，湛子犹传葵笠尊。有客切云冠奡兀，白头访古到江门。
江门谒陈文恭公祠因访文恭服玩遗器各赋一首 其五 光风艇
作者：全祖望
朝代：清
体裁：七言绝句

兰桡桂楫亦已远，玉色金声倘可从。如闻先生扣舷和，春水汨汩云淙淙。
江门谒陈文恭公祠因访文恭服玩遗器各赋一首 其四 茅笔
作者：全祖望
朝代：清
体裁：七言绝句

圭峰石上三茅君，曾为讲堂供奉殷。今日阳春私淑者，何当分策管城勋。
江鳐
作者：全祖望
朝代：清
体裁：七言绝句

此郎风味擅江埼，珍重春深上市迟。谁教先期百辈至，青螺白蚬总肩随。
汤千户歌
作者：全祖望
朝代：清
体裁：古风

生为上柱国，死为阎罗王。成为佐命勋，败为故国殇。其名字可泯，其英爽不亡。吁嗟乎此间乡衮晚郎当，杭霭山前游魂伤，入关不敢见毅皇。千户神虽小，蔚为里社光。罗刹江头犹堂堂。
沈君饮谷有一研作莲花相其北波涛甚雄涌上题梵宇故倪高士物后归文待诏者而莫知摹本所自出予谓此滃洲洛伽山景物也因名之曰小白华研而系以诗
作者：全祖望
朝代：清
体裁：七言律诗

宝陀十丈妙莲花，花外洪涛涌海霞。人向蛟宫参瑞相，君从凤咮据清华。风流知自停云馆，津逮须凭犯斗查。肇锡嘉名今日始，东林东老亦堪夸。
沈宝研以其子不肯习举为虞诗以解之
作者：全祖望
朝代：清
体裁：五言律诗

此是朝阳凤，今从何处来。他年学成后，一决震风雷。老子真多事，郎君慎别裁。荒田埋八识，从此障云开。
沈氏畅园
作者：全祖望
朝代：清
体裁：五言律诗

尚宝好兄弟，超然谢党论。嘉名分禊帖，小筑傍空门。尚有怀宁墨，能污贞士魂。风骚今雨散，蔓草满城根。
沈篙师编修不见十年遇之杭西湖上喜而有作
作者：全祖望
朝代：清
体裁：五言律诗

与君一分手，忽忽白驹过。旧学知加邃，颠毛亦并多。相逢真意外，率尔共商歌。且向湖干去，临风醉芰荷。
沧浪亭
作者：全祖望
朝代：清
体裁：五言律诗

一亩行吟地，风流尚未寒。弃材良可惜，召谤不无端。放浪需山水，摧残感凤鸾。漫堂今亦少，谁足供清欢。
泊舟吴门访得姜贞文先生遗集其孙本渭即属予编次因寄声谷林父子·其二
作者：全祖望
朝代：清
体裁：七言绝句

敬亭遗稿得连珠，残沈苍凉张杜余。他日东归足饱看，一瓻还侑百璠玙。
泊花池上寻荷
作者：全祖望
朝代：清
体裁：古风

故人道山去，鸡犬都仙游。荷花亦萧索，但有青鱼留。八公长踯躅，斜日落西州。
法云寺银杏
作者：全祖望
朝代：清
体裁：七言律诗

太傅堂前樾荫奇，遥临江树影参差。飞柯未展长驱志，老干犹疑左次旗。魂逐八公山上草，恨留召伯埭前枝。佛灯黯淡留馀侗，不异桓伊奏笛时。
法螺庵采莼柬茶坞
作者：全祖望
朝代：清
体裁：五言律诗

在昔黄夫子，未尝吴下莼。谁知千里种，留得五湖春。有客来堇国，前身亦晋人。偶过兰若里，一笑撷芳津。
洴江编修以病后谢客浃旬不赴诗集然窃闻其有纳姬之喜非疾也
作者：全祖望
朝代：清
体裁：七言绝句

谁传玉臂贯铜青，闲侍维摩夜讲经。莫向刘桢长作诳，须防排闼到中庭。
浙东使至为言渡江即苦无雨不知西渡之淫溢如此也
作者：全祖望
朝代：清
体裁：古风

浙西苦潦水，浙东苦旱乾。水甚渰麦死，旱甚种禾艰。三江一苇地，顿尔戴各天。老生长咄咄，非为一身饥与寒。
浮山谒大禹王庙观山海经塑像
作者：全祖望
朝代：清
体裁：五言排律

四渎岷峨远，三条淮海尊。涂泥从此奠，地肺到今存。南戒星光驶，中泠云气屯。千秋虔肸蚃，双壁足抚扪。旧鼎嗟安在，遗经孰与论。探丸搜变态，傅采溯精魂。草昧洵多怪，支离半不根。州师遍巢窟，蹄迹满乾坤。姒后良无匹，灵踪亦倍繁。功涵真宰运，事为谲觚援。息石先重统，吴刀几偾辕。巫峰资犊步，嵩阙怅熊蹯。犬导岩关路，龟浮洛水源。岳图神所閟，启筮史谁翻。似此荒唐迹，应非驯雅言。祗缘六合大，莫罄百虫蕃。阴火偏宜冻，汤泉独自温。絪缊悟化物，固陋笑吾昏。章亥俱寮属，重黎本弟昆。鱼龙登玉版，人鬼列河门。地蓄馀粮饲，庭连艮背蟠。方知刘累术，仅觊费侯藩。各各陈廊庑，纷纷露锷垠。如闻九歌曲，为颂八年恩。商鲁沟空凿，平成爱勿谖。有冈通井络，世祀在江原。明德高无厚，荒阡子若孙。故乡邻窆穴，比户荐芳荪。夜雨梅梁动，春耕术野喧。何当徵掌故，归塑夏湖园。
海珠寺·其一
作者：全祖望
朝代：清
体裁：五言律诗

落落三浮石，相望鼎峙尊。由来兮地肺，何处溯云根。日护朝台影，潮喧估客樽。寺前古榕树，消暑足昕昏。
海珠寺·其三
作者：全祖望
朝代：清
体裁：五言律诗

闻道炎兴日，军烽门此间。搀枪駴佛大，矢石躏禅关。小鸟难填海，愚公浪徙山。三忠当胜国，亦复踵殷顽。
海珠寺·其二
作者：全祖望
朝代：清
体裁：五言律诗

菊坡不可见，硕得见文溪。又复五百载，吾将谁与齐。孙枝遍岭峤，栗主傍招提。尚有残编在，寒芒映彩霓。
海若招赏其家园梅花即和予宝岩诗韵再索同作
作者：全祖望
朝代：清
体裁：古风

自我西郊归，昕夕苦晦冥。少霁逢佳招，梅花亦眼明。主人玉雪肠，与花共空冷。读我游录罢，赏我硬语横。沽酒出上库，乂鱼自曾冰。一笑问此间，孰与山花清。一番又一番，花事如践更。诗人坐此忙，往复相和鸣。栩栩罗浮梦，不远在阶楹。底须蜡五两，跋履求遥馨。况君有家山，蛾绿堪移情。双双对梅花，卧游无阴晴。山梅如野鹜，每以萧散称。园梅如家鸡，易为物色经。诗人两不厌，东鹜还西萦。所惭思力蹇，莫窥昔贤扃。孤山一字妙，直掩江郎庭。微吟尚未竟，暮云与花平。连朝荔子蜻，乘潮上南溟。雄视江鳐柱，风味夸膳丞。梅花校资格，本不同时生。乃以迟暮故，而得通姓名。相逢成粲者，鼎足称三星。我亦遂倾尊，肯复遗奇零。花寒香更古，客醉眼各青。醉影同横斜，寒光愈骞腾。吟罢再呼酒，一卮酹长庚。大造有清气，梅花所以成。诗人分其半，谁歉复谁盈。何不竟化身，并作一体呈。朱鸟天中来，有光何昭荧。莫随流莺醉，愧彼古梅醒。一醒一醉间，顾盻良娉婷。春光渐可溯，夕阳满都亭。吾侪亦恼乱，何以偃柴荆。醉即瞑花下，醒即寻诗盟。李郎和我句，清妙如阴铿。险韵枯绝处，梅花默效灵。我鼓已衰竭，几将陷阴陵。梅花如有知，亦恐攒眉听。座中张公子，五言擅希声。愿君再挑战，莫令凭长城。
海若累许惠漳茶未见践约是日见其斋中已放径取其佳者以归诗以释言
作者：全祖望
朝代：清
体裁：七言律诗

殷红粹白成连理，天巧人功各到头。宿诺未应长见款，责言亦复更谁尤。曹柯返地知何术，楚客忘弓且莫愁。从此漳茶添典故，巧偷豪夺总风流。
消夏什器偶赋同嶰谷兄弟五首 其一 磁隐囊
作者：全祖望
朝代：清
体裁：五言律诗

倦倚藤床去，新传旊氏工。象形疑有底，托体爱虚中。瞑据增安隐，清吟退蕴隆。匏尊暨瓦缶，伴汝共薰风。
消夏什器偶赋同嶰谷兄弟五首 其三 松篷
作者：全祖望
朝代：清
体裁：五言律诗

大龙来下界，忽阻松毛阴。凉气度香气，古心清热心。雨馀添鬣翠，风至应涛吟。祗恨宵分后，明蟾不可寻。
消夏什器偶赋同嶰谷兄弟五首 其二 竹衫
作者：全祖望
朝代：清
体裁：五言律诗

此君真不俗，衣被足神清。牵率耐寒友，支离触暑行。结来金琐碎，抡出玉琮琤。我欲镌诗句，应加汗简名。
消夏什器偶赋同嶰谷兄弟五首 其五 鹳毛扇
作者：全祖望
朝代：清
体裁：五言律诗

矢口能呼雨，摧翎尚致风。郑儋应一笑，麾陈薄凉中。尚带浴江色，休忘扑火功。青衣遭毒手，高举愧孤鸿。
消夏什器偶赋同嶰谷兄弟五首 其四 风车
作者：全祖望
朝代：清
体裁：五言律诗

橐䈁生噫气，能教满座凉。吹嘘夺真宰，旋转在中央。天上南箕怨，人间造父良。愿言推此术，解愠遍穷乡。
游光孝寺
作者：全祖望
朝代：清
体裁：古风

仲翔负直节，垂老乃投荒。饥啖荔支实，渴饮诃子汤。未知粤后进，阿谁为登堂。至今寓寮畔，书带尚成行。我亦肮脏人，南来漫鼓箧。浮屠不知儒，但礼六祖塔。
游大善寺
作者：全祖望
朝代：清
体裁：五言律诗

苦节严夷蹠，孤贞覈谢陶。悬知老僧廪，芝蕙共清高。成佛未为贵，知儒定足豪。我来寻塔志，莽莽但蓬蒿。
游天章寺遇王布衣自言脩竹先生之后
作者：全祖望
朝代：清
体裁：古风

犬年羊月吁可惧，穆陵头颅飞上树。尔祖挟客居山中，老泪汎澜不可住。山南七载几危疑，竺西双匣谁呵护。岂意斯地有神灵，凤穴于焉成权厝。连袂闽瓯数白衣，哭罢挥豪赋长句。尔今拓落一布衣，又视蓬莱浅几度。虽然燕子已他飞，尚有鹃雏守未去。独恨梵屋潭潭金粟荒，兰亭真帖莫知处。
游宝月坛
作者：全祖望
朝代：清
体裁：五言律诗

乔木苍然古，犹疑孝肃遗。遥青接圆屋，新绿满清池。天旷定无暑，地偏足自怡。老夫舆疾过，聊以慰支离。
游故水部郑君休园用嶰谷旧韵·其一
作者：全祖望
朝代：清
体裁：五言律诗

阁道空中度，山蹊洞外深。树穿危石制，水定白云临。萧瑟寒冬状，清流旧雨吟。杉关埋碧久，何处觅遗簪。
游故水部郑君休园用嶰谷旧韵·其二
作者：全祖望
朝代：清
体裁：五言律诗

为问符卿墅，荒荒落日昏。名花天上去，乔木道南存。尘梦消江市，林峦近野村。风高云倍迥，诗思满篱门。
游故水部郑君休园用嶰谷旧韵董逊斋招集同人赏可亭牡丹先过令兄乐窠斋头看雪毬席上予诵高武部宫山赋林太常茧庵宅牡丹诗即用其韵同人相率和之·其一
作者：全祖望
朝代：清
体裁：五言律诗

留补堂前句，宫山最有闻。花分都胜种，香染细湖云。心曲先民古，风光汐社醺。到今传盛事，可许续遗文。
湄园谒方丈望溪
作者：全祖望
朝代：清
体裁：古风

平原放生址，禽鸟犹清遐。小山生白云，寒泉流紫霞。毵毵高柳荫，熠熠新葵花。侍郎此著书，门外绝轩车。荆公论中垒，强聒良苦多。杜门谢世事，聊足养天和。寂莫兹一区，遗经供研摩。犹馀韦孟梦，定不召风波。丛残古六艺，千秋云雾深。束发事讨论，笃老犹沈吟。揖让昔人间，旷然抉其心。此外可勿问，郢书任如林。廿年荷陶铸，十年惜别离。六年遭荼苦，馀生患阻饥。以此成惭负，著书杳无期。犹喜素丝在，未为缁所移。
湛园先生为睢州汤文正公发义愤事予已载于其行状中望溪侍郎偶及之予谓如彼人者犹属天良之不尽澌灭者也侍郎笑而然之
作者：全祖望
朝代：清
体裁：七言绝句

一言恼杀沈栀林，尚见斯人未死心。若使怡然甘笑骂，将无放胆混人禽。
溪行欲与樊榭游乌镇东西二寺不果
作者：全祖望
朝代：清
体裁：五言律诗

缓棹出乌镇，遥山入望希。清流染晴色，稚麦幻春晖。河女留鱼贱，僧寮访古违。五湖堪极目，浩荡白鸥飞。
漳浦黄忠烈公夫人蔡氏写生画卷诗十首·其一
作者：全祖望
朝代：清
体裁：四言诗

有美漳茶，秋色平分。如荼如火，突过滇云。蜑风蛮雨，岂花所欣。何以不凋，倍吐清芬。他年桑海，诸公纷纶。岁寒劲节，同此精魂。白羽赤羽，挹注鲜新。谁为之谶，曰惟夫人。
漳浦黄忠烈公夫人蔡氏写生画卷诗十首·其七
作者：全祖望
朝代：清
体裁：四言诗

清漳降神，有石壁立。疾风迅雷，孤根不慹。乃有寒铁，与相嘘吸。太古之心，一气足挹。拔出众芳，妙香熠熠。蔷薇晚卧，对之雨泣。石丈欣然，晨昏长揖。为惜濂溪，所见未及。
漳浦黄忠烈公夫人蔡氏写生画卷诗十首·其三
作者：全祖望
朝代：清
体裁：四言诗

翻翻红药，以殿归春。欲留无计，当阶巡循。丈夫堕地，桑弧有闻。离忧亦乐，莫顾消魂。嗤彼郑风，溱洧淫奔。乃以狎昵，而秽花神。何以洗之，铜山寒云。闺房之恋，非我思存。
漳浦黄忠烈公夫人蔡氏写生画卷诗十首·其九
作者：全祖望
朝代：清
体裁：四言诗

海棠乘秋，芳心婉娈。薄醉未醒，自伤岁晏。眷怀于役，闺中哽咽。清泪所沾，血痕如溅。此肠几何，九回未断。俯首沉吟，落花片片。况我君子，排陵霜霰。危哉人鲊，此肠战战。
漳浦黄忠烈公夫人蔡氏写生画卷诗十首·其二
作者：全祖望
朝代：清
体裁：四言诗

岿岿石翁，霜松雪柏。冶春之姿，非我阡陌。大涤洞天，时雨沾益。虽复桃李，亦生骨力。书带环之，懋昭明德。不言成蹊，同岑一脉。函杖之阴，女贞所宅。接叶交柯，寒芒正色。
漳浦黄忠烈公夫人蔡氏写生画卷诗十首·其五
作者：全祖望
朝代：清
体裁：四言诗

疏食菜羹，清绝黄郎。不知肉味，闻之庙堂。赤帝继粟，十囷成仓。其种维何，是曰米囊。晚弃米囊，其气愈昌。浃旬不死，孝陵馈浆。夫人稽首，奎墨之旁。为公抚孤，熟餍糟糠。
漳浦黄忠烈公夫人蔡氏写生画卷诗十首·其八
作者：全祖望
朝代：清
体裁：四言诗

湘江兰秀，武陵桃熟。种志玄都，香传幽谷。易称辨物，盖以类族。何来金丝，采之盈匊。附以紫萝，亦几一束。虽袭其名，实殊其目。屈原已死，陶潜不复。女史记之，以防混浊。
漳浦黄忠烈公夫人蔡氏写生画卷诗十首·其六
作者：全祖望
朝代：清
体裁：四言诗

在昔忠烈，就养无方。输心郑鄤，以文相臧。党人障天，蒙谤堪伤。惟墨衰子，坐政事堂。孤臣远戍，望云旁皇。书一百卷，皆十八章。闺中先见，我心所降。眷为北堂，勿之洛阳。
漳浦黄忠烈公夫人蔡氏写生画卷诗十首·其十
作者：全祖望
朝代：清
体裁：四言诗

三皇之世，四时皆春。手握皇极，以运元神。挽季以来，漓而不淳。玉树凋伤，满目荆榛。汲汲石翁，弥缝使淳。元会运世，洞玑所甄。阿谁连枝，阳九不焚。两族并芳，曰惟夫人。
漳浦黄忠烈公夫人蔡氏写生画卷诗十首·其四
作者：全祖望
朝代：清
体裁：四言诗

赤符已熄，九鼎一丝。孔明蔓菁，姜郎继之。小草难微，大厦所支。汉中军容，细柳垂垂。倘复国仇，我固当归。马儿虽谲，亦慑雄姿。成败论人，百口纷滋。可怜闽峤，扁担成师。
濠畔偶成·其一
作者：全祖望
朝代：清
体裁：七言绝句

此中旧是小秦淮，油壁香车处处排。客自十三行口至，定情先下宝珠钗。
濠畔偶成·其三
作者：全祖望
朝代：清
体裁：七言绝句

波罗江上浣轻纱，更有波罗新样麻。携手波罗庙下去，波罗蜜已大于瓜。
濠畔偶成·其二
作者：全祖望
朝代：清
体裁：七言绝句

郎君各各擅春浓，欲卜良缘安所从。试祝堂前金孔雀，但教命中即乘龙。
濠畔偶成·其五
作者：全祖望
朝代：清
体裁：七言绝句

柳因顾媚与王微，旧院遗民世所希。天末朱楼安远峤，板桥谁为志芳菲。
濠畔偶成·其四
作者：全祖望
朝代：清
体裁：七言绝句

夜来香以夜来甜，郎若夜来香更添。只恐不来孤负甚，望穿花影动前檐。
灌浦郑氏秋丁祭黄子
作者：全祖望
朝代：清
体裁：古风

黄子泽五世，于今已一丝。阁下木樨花，秋来放几枝。嗟我仅私淑，未得揖让于其时。
煨芋分韵
作者：全祖望
朝代：清
体裁：古风

蹲鸱真清供，殊校晚肉洁。其魁大于瓜，其子圆于栗。爱其秉素心，兼足饱饿餮。上之应昴星，下或谣鸿隙。果以百斛充，梠以三年黜。亦何足駴人，许氏言未覈。客舍腥鲜希，斋厨宿大活。燔之通中坚，蒸之消内热。寒烟映暮山，元气满净室。审候宜纡徐，导和防菀结。意味既疏通，皮毛斯解脱。名理悟空灵，禅力验充实。其在伊蒲中，野趣足怡悦。切莫似冯郎，使与萝卜捋。已公傍晚来，相对正萧瑟。词客更联翩，听雨声不绝。荐盘何累累，下手争勃勃。鱼鼓正沈沈，先取祭老佛。试参水晶盐，双清有如雪。但觉道腴盈，更无尘思汨。斯人苦章皇，大半为餔啜。安得擅一区，阻饥不足怵。便旁瓦垆灰，拨之消寒冽。此意足沈吟，檐霤响瑶屑。阿谁习老馋，杯炙耽残亵。攒眉乞破戒，失望竟咄咄。而我但催诗，白战亦奇崛。
燕子矶兰若寻苍翁题字
作者：全祖望
朝代：清

江东王气已全枯，岂有重兴赤伏符。半夜秋风出灵谷，千船军火窜焦湖。孤生逐日空三足，碧血沈渊尚一壶。此日弥甥辑遗事，可怜题字竟模糊。
燕子矶兰若寻苍翁题字
作者：全祖望
朝代：清
体裁：七言律诗

江东王气已全枯，岂有重兴赤伏符。半夜秋风出灵谷，千船军火窜焦湖。孤生逐日空三足，碧血沉渊尚一壶。此日弥甥辑遗事，可怜题字竟模糊。
牂柯江上偶然作·其一
作者：全祖望
朝代：清
体裁：七言绝句

牂柯怒涛亘万里，束江亭口不可矶。桃花新涨忽山立，一点塔火遥熹微。
牂柯江上偶然作·其七
作者：全祖望
朝代：清
体裁：七言绝句

玉栏金井良无辈，只恐炎天火易骄。莫道黄皮是凡果，为郎消热长神膏。
牂柯江上偶然作·其三
作者：全祖望
朝代：清
体裁：七言绝句

古榕高与碧霄参，正以中虚内美含。长为不材蒙讪诮，就中谁识有伽㑲。
牂柯江上偶然作·其九
作者：全祖望
朝代：清
体裁：七言绝句

山栽龙目水龙须，别有屠龙绝伎殊。抉取灵眸供大嚼，攀髯一梦已蘧蘧。
牂柯江上偶然作·其二
作者：全祖望
朝代：清
体裁：七言绝句

春来佳绝木棉花，夹岸殷红万本赊。此是承平好灯火，谁将烽燧向人誇。
牂柯江上偶然作·其二十
作者：全祖望
朝代：清
体裁：七言绝句

七星岩里花蝙蝠，五色迷人双目晴。不减罗淳大蝴蝶，仙风习习更通灵。
牂柯江上偶然作·其二十一
作者：全祖望
朝代：清
体裁：七言绝句

杪春鰽白化为鲥，正逐刀鱼上市时。试向渔家一问讯，家家藿叶脍姜丝。
牂柯江上偶然作·其二十三
作者：全祖望
朝代：清
体裁：七言绝句

西江前去路屯邅，孤客行旌未易前。郎到夜深须警醒，戒心尤在梦香船。
牂柯江上偶然作·其二十二
作者：全祖望
朝代：清
体裁：七言绝句

极林村里贡香柑，道是如来信手拈。莫讶柔荑竟拳曲，前身钩弋不须占。
牂柯江上偶然作·其二十四
作者：全祖望
朝代：清
体裁：七言绝句

春日春闺乐不支，姊鱼妹蚬竞芳姿。谓郎何事催妆急，且赋糖梅糖榄诗。
牂柯江上偶然作·其五
作者：全祖望
朝代：清
体裁：七言绝句

陆郎汤沐留南峤，带砺丹书泽未沾。天以陆溪长赐姓，不教钟室起猜嫌。
牂柯江上偶然作·其八
作者：全祖望
朝代：清
体裁：七言绝句

生成大化定难参，物产由来未易谙。不料赤龙都会地，荔奴反以背阳甘。
牂柯江上偶然作·其六
作者：全祖望
朝代：清
体裁：七言绝句

水枝啖罢又山枝，九夏轻红劈荔时。更浥天浆和脂水，女郎玉面发华滋。
牂柯江上偶然作·其十
作者：全祖望
朝代：清
体裁：七言绝句

女青百尺经冬茂，贞妇门前合取栽。亦有男青人不识，此花或为义夫开。
牂柯江上偶然作·其十一
作者：全祖望
朝代：清
体裁：七言绝句

东三峡更西三峡，最爱灵山寺水清。活火寒流烹谏果，侍郎梦醒解馀酲。
牂柯江上偶然作·其十七
作者：全祖望
朝代：清
体裁：七言绝句

鲒琦亭下是侬家，雪后沙螺旧所夸。度岭相逢重道故，南烹此足擅清华。
牂柯江上偶然作·其十三
作者：全祖望
朝代：清
体裁：七言绝句

连朝夏课莫须增，可怕炎威易郁蒸。何物为郎助清兴，夜来新制素馨灯。
牂柯江上偶然作·其十九
作者：全祖望
朝代：清
体裁：七言绝句

莫采广宁员岭笋，迷人九十九条坑。若许长年啖玉版，终迷亦足老吾生。
牂柯江上偶然作·其十二
作者：全祖望
朝代：清
体裁：七言绝句

陈村水比镜湖清，豆酒新陶一百瓶。只恐南中灰力健，愿郎饮少为尊生。
牂柯江上偶然作·其十五
作者：全祖望
朝代：清
体裁：七言绝句

西樵山中茶事好，最爱茶娘淑且闲。秋胡问道嘿不答，时有瀑泉挂鬓鬟。
牂柯江上偶然作·其十八
作者：全祖望
朝代：清
体裁：七言绝句

农家旱潦最关情，共卜田鸡上巳鸣。莫似翁山呼作蛤，介虫将与蠃虫争。
牂柯江上偶然作·其十六
作者：全祖望
朝代：清
体裁：七言绝句

端州白石净于玉，端州锦石烂如云。黄冈十里皆石户，女郎亦参追琢勋。
牂柯江上偶然作·其十四
作者：全祖望
朝代：清
体裁：七言绝句

思夫村里愁云生，望夫山下哀泪盈。未若阆风岩独好，鸳央双双共目成。
牂柯江上偶然作·其四
作者：全祖望
朝代：清
体裁：七言绝句

万山深处鬼神凭，夜半风来枫树鸣。蓦地一天雷电降，枫人束带更垂缨。
牧斋本与茶村相契及国初竟陵谭侍讲主试江宁致敬于茶村如燕太子所以事荆卿者茶村叩之则长跪流涕曰欲先生为吾家报世仇也茶村嘿然是日饯别侍讲诗有云海内于今枉可怜江南遍唱李龟年指牧斋也而是后操戈于初有学集者实由之始矣唐丈南轩语及因纪以诗
作者：全祖望
朝代：清
体裁：七言律诗

门户纷纶祸未休，可怜文字亦戈矛。当年宿老先挑衅，易世儿曹继复仇。彼我相观均一笑，古今岐视实同邱。须知根柢皆疏薄，谁是江河万古流。
瓶花斋早集啖腊八粥同周京穆门金志章江声厉鹗樊榭丁敬钝丁梁启心蔎林杭世骇堇浦吴城瓯亭联句
作者：全祖望
朝代：清
体裁：古风

岁序何匆匆，弹指忽届腊。抚管灰再飞，扪天星一匝。其月著汉家，其日重梵夹。浴佛东京遗，消寒我辈法。吟社邀襼联，山馆喜簪盍。但期一饱佳，况复七宝杂。果兼桧壳肤，米零龠勺合。释之复糅之，载剥还载搯。滤泉宜斧冰，升馨应焚蒳。渐看粳粒遒，莫教火力乏。汩汩乳泛瓯，溶溶醅泻榼。醍醐倏以成，和齐罔不洽。宿辨胜咄嗟，群起占噬嗑。坐拟集檀林，围如礼花塔。不待木鱼呼，争讶水凫喋。流散滑凝脂，磊块利用梜。侑以新笋牙，下以乾豆荚。口香闻诸天，腹果傲古衲。时方鸡三号，晨光漏帘押。长明灯未烬，盈厨忙仆妾。荧荧玉井光，中天何喷欱。利益瞿昙云，家风宗靖答。缹详放翁诗，膏志吴郎剳。新交四九辰，山茶放红恰。有客重江来，将鼓东归楫。萧瑟度岁资，清新纪游箧。斯人依食住，多苦理生狭。鲁公半月困，犹传乞米帖。我辈叨丰年，文史佐欢狎。岁事举上寅，朋笺搜某甲。流连及曛黄，暮鼓声䶀䶀。相期更卜夜，净糜继绛蜡。
瓶花斋雨集天台寺僧适以鹿衔草至瓯亭索赋分䪨
作者：全祖望
朝代：清
体裁：古风

小草曰吴风，其来自洞天。逐逐千年鹿，见之口流涎。藉以金庭茅，沃以桐柏泉。一茎足疗饥，十茎足忘寒。久久遂跨鹿，御风游层元。寺僧日拾之，珍重禅枝前。时从绮霞中，一接紫柏烟。道力兼佛力，妙合弥神完。词客一见喜，拟取投觥船。向我徵掌故，欲补桐君萹。鸦衔足消毒，蛇衔足摧坚。龙衔足导气，功效各有传。惟群动有鹿，亦最夸长年。其类为群麋，嗜好伯仲间。解角候虽别，口泽颇同然。我闻其赋材，上禀鹑鸟躔。阳冰暨阴大，道在互节宣。谓宜参二冬，和齐乃无愆。或者妄解之，贻误不可言。愿君更致详，折衷访臞仙。吾衰已冉冉，百忧感缠绵。鹿亭大小韭，力不振积孱。何当度阆风，长啸弃尘缘。今夕且听雨，蕉窗漏溅溅。
甘竹滩鲥鱼歌示梁新谢天申黄文
作者：全祖望
朝代：清
体裁：古风

我闻甘竹滩，在昔本盗巢。三忠窃因之，思以延小朝。其时赪尾愁，探丸惊周遭。清流无恬鳞，时物避腥涛。太平踰百年，沧波亦逍遥。何况彼萑苻，有不化乐郊。牧人梦繁殖，笙诗奏丰饶。相望海目山，比屋皆渔舠。下滩与上滩，肥瘠各分曹。谁言风物异，颇不下金焦。罛师乘急艇，来逐九江潮。为我细指语，其口中樱桃。粉颊斯已劣，铁颊不待嘲。其要在护鳞，比之珍青瑶。三眠杨柳枝，穿以入吾庖。烹之宜苦笋，下之宜新醪。脍之尤绝佳，蝉翼轻云飘。乃知四腮鲈，未若兹堪豪。老夫久病惫，染指破寂寥。以侑益智粽，爱其多芳膏。诸生正格物，登堂纷诹咨。是鱼名氏多，五雅未尽釐。在古本曰鯦，周公曾记之。在今或曰鰽，集韵足补遗。唯鰽至以春，而鲥与夏期。一物分二候，变化成差池。别字曰当冱，郭公笺可稽。又或但曰鲥，偏旁亦依希。鄞人呼曰箭，方言更诡奇。在粤曰三鯠，其通为三鯬。是亦见旧经，埤苍误为魾。自此更逆流，不越铜鼓西。老夫一笑粲，洽闻良足资。惟是审名物，奚事细碎为。由来磊落人，屑屑非所宜。溯侬年少时，虫鱼亦纷披。近欲比罗硕，远将跨陆玑。年来百不能，冥心已嫌迟。但当食蛤蜊，馀事安所知。遥望甘竹滩，罨网挂晴霓。
甘谷以七月二十七日始出门过予，是日予斋中秋蕙忽放蕊一枝，即去年甘谷所移置也。秋蕙之放，率在重九以后，今先期早发，又适当甘谷病后出门之日，其为瑞审矣。即席呼画师绘图，得七律三章·其三
作者：全祖望
朝代：清
体裁：七言律诗

南皋老态最清嘉，望眼空穿带水涯。输与孤根成独赏，翻疑当户或周遮。同岑伫待寒香至，接叶谁将良晤差。永日呼童听剥啄，两人脉脉盼残霞。
甘谷以七月二十七日始出门过予，是日予斋中秋蕙忽放蕊一枝，即去年甘谷所移置也。秋蕙之放，率在重九以后，今先期早发，又适当甘谷病后出门之日，其为瑞审矣。即席呼画师绘图，得七律三章·其二
作者：全祖望
朝代：清
体裁：七言律诗

展七曾闻乞巧赊，应怜鹿鹿度年华。重陈旧雨浑如梦，细看新茎未及瓜。天教国香呈瑞种，我矜地主有灵葩。从今画院添佳话，郑赵风流未足夸。
甘谷以重三日过我亭午不能作一饭内子以糕进漫赋一律索笑
作者：全祖望
朝代：清
体裁：七言律诗

先生失德定难言，琐琐乾糇已召愆。斗酒只鸡良不易，葱汤麦饭亦萧然。空教日影匆匆度，剩得花容款款妍。底事重三作重九，题糕忽上买饧笺。
甘谷促予出行者数矣中秋后数日过予见芙蓉盛放又有且待之说答以五古兼索南皋同作
作者：全祖望
朝代：清
体裁：古风

李郎良爱我，速行更留行。留行惜将离，稍展信宿诚。速行肸当归，早涖岁寒盟。两意浑难定，其寔还相成。廿年已倦游，欲乞扮社灵。刲羊祭大隐，为我辞尘缨。便向芙容浦，笃老绝送迎。青山肯破例，何难养伯龄。事不如人意，又复担双簦。双簦解念我，十步九屏营。似君真清福，古欢杜柴荆。乃怜征夫困，魂梦辗转萦。游人纵解维，亦为尔怦怦。况有竹湖叟，关注均不轻。松梧阁下梦，长共枫林青。
甘谷累约宿予家而终不践诺盖为闺阁所阻也是晚予令仆夫匿其肩舆以困之甘谷大窘徘徊予门首二鼓卒去
作者：全祖望
朝代：清
体裁：七言律诗

如此双湖明月晖，候虫亦解唱无归。孟公有例呼投辖，道韫遥知恨倚扉。息壤竟辜鸡黍约，空庭渐怯芰荷衣。明朝准拟师高季，括颈留君悕不悕。
甘谷约以七月初二日过我，届期不至，讯之则曰以租船将到也，诗以谐之·其一
作者：全祖望
朝代：清
体裁：五言律诗

魏其夜治具，苗藿亦殷然。岂有催租客，能回访戴船。秋云暗荒径，潦水淡遥天。为想蜗庐下，连甍三百廛。
甘谷约以七月初二日过我，届期不至，讯之则曰以租船将到也，诗以谐之·其二
作者：全祖望
朝代：清
体裁：五言律诗

浃岁吾门巷，无君曳履声。既驱双竖去，合作四窗行。来日须怜少，秋光正放清。人生几两屐，一切且忘情。
甘谷约以七月初二日过我，届期不至，讯之则曰以租船将到也，诗以谐之吴江道中问吾友沈彤徵士消息知其近笺五运六气等篇向未审其精于此也予年来病甚寄诗为讯因乞为予治之·其一
作者：全祖望
朝代：清
体裁：五言律诗

屯讶仲翔骨，刚怜叔夜肠。是谁知肺腑，何以疗膏肓。之子通元化，谈经配太仓。岂容任肥瘠，秦越两相忘。
甘谷约以元已啖江鳐不料今年入市甚稀乃以寒具作供寒具故其家所擅长也坐客或曰惜不以江鳐下寒具斯为双绝或曰江鳐亦浪得名耳予为一笑纪之以诗
作者：全祖望
朝代：清
体裁：七言律诗

鲒埼亭下春光晚，坐叹江鳐已过时。唐突谁人同合氏，品题终应比离枝。熊鱼未必能兼得，茗酪何缘得擅訾。若使明朝慰食指，发风动气我安辞。
用前韵怀石林
作者：全祖望
朝代：清
体裁：七言律诗

黍谷新传解冻辰，何堪万里泣累臣。望云代作皋陶祭，缓颊谁为慈母陈。料得真钢无变色，空教夜雨独伤神。洞庭春水新生涨，耿耿枫林入梦频。
甬上耆旧诸公诗集摭拾略具独王丈麟友以流寓江都求之未得因以长句奉托嶰谷诸君
作者：全祖望
朝代：清
体裁：七言律诗

四明潇洒王公子，野死雷塘亦可怜。宗国神伤苗稷句，门生肠断蓼莪篇。残山剩水真无赖，破帽青衫孰与传。安得清江杜清碧，为予蓦地发遗编。
田弘遇谒曲阜挟妓杨宛以行其碑今尚存末有宛诗駴而志之
作者：全祖望
朝代：清
体裁：古风

田郎宠灵仗一女，乃敢呵詈及盈廷。其时盈廷或可詈，不知田郎何所能。循碑雒诵得妓句，自古妄人得未曾。九原如过孔中丞，一殛定洗林庙腥。
畬经堂坐夜念嶰谷
作者：全祖望
朝代：清
体裁：古风

黄叶且落尽，主人尚未还。昨传西归信，已道发寒山。连宵好月色，泠泠屋梁间。
病中三首·其一
作者：全祖望
朝代：清
体裁：五言律诗

畴昔负壮志，宁当遽就衰。二毛嗟早见，一病盼春回。哀乐偏多感，升沈不待推。尸居慕姑射，何以绝尘埃。
病中三首·其三
作者：全祖望
朝代：清
体裁：五言律诗

到处山阳笛，凄然感客心。此生岂金石，几度怅人琴。试问岁寒客，谁投空谷音。便教长老健，顾影已萧森。
病中三首·其二
作者：全祖望
朝代：清
体裁：五言律诗

闻道长安信，徵书下石渠。遗经增气色，左席宠师儒。一洗专门陋，宁愁六艺芜。膏肓吾自愧，废疾不堪扶。
病中突接辛浦通守弥留之书为之一恸·其一
作者：全祖望
朝代：清
体裁：七言绝句

魂断何能哭寝门，开缄未竟已声吞。孤灯仗雨双凄绝，细看模糊病墨痕。
病中突接辛浦通守弥留之书为之一恸·其三
作者：全祖望
朝代：清
体裁：七言绝句

冰霜节操千夫特，玉雪才华万首盈。二语早堪作自志，了然撒手尽生平。
病中突接辛浦通守弥留之书为之一恸·其二
作者：全祖望
朝代：清
体裁：七言绝句

悲秋我已化龙钟，眠食支离百感攻。不料为君添涕泪，夜窗于邑和寒蛬。
病中突接辛浦通守弥留之书为之一恸·其四
作者：全祖望
朝代：清
体裁：七言绝句

廿载交情憺暮云，豫州知我最殷殷。东平墓树休西靡，已撰穿中石柱文。
病甚偶然口授侍者·其一
作者：全祖望
朝代：清
体裁：七言绝句

春来蕉萃木兰花，槁尽三冬金粟芽。即此便同官舍鵩，先期早为报长沙。
病甚偶然口授侍者·其二
作者：全祖望
朝代：清
体裁：七言绝句

谁言献岁已兼旬，不见南中草木春。天亦与吾共萧瑟，蛮风蜑雨几酸辛。
病甚有作·其一
作者：全祖望
朝代：清
体裁：七言绝句

老夫春病太咄咄，无处告诉但支离。偶然欠申不自觉，盲风间道窥心脾。
病甚有作·其七
作者：全祖望
朝代：清
体裁：七言绝句

世间万事我何豫，其奈百感偏婴心。此病天痼不可疗，扁佗束手空沉吟。
病甚有作·其三
作者：全祖望
朝代：清
体裁：七言绝句

昔人欲心如槁木，今我已槁乃愈危。乍疑方寸已皲裂，安得肤寸春云垂。
病甚有作·其二
作者：全祖望
朝代：清
体裁：七言绝句

昨宵舌本赤熛怒，流血惊怖双牙关。或者涣去愓亦出，天心俯怜贺若顽。
病甚有作·其五
作者：全祖望
朝代：清
体裁：七言绝句

湘东一目已郎当，何堪更晦半面妆。从今合眼亦自好，更莫夺我灵府光。
病甚有作·其八
作者：全祖望
朝代：清
体裁：七言绝句

诸生未了传经业，几许关情在替人。莫似老夫中暴弃，桑榆潦倒愧先民。
病甚有作·其六
作者：全祖望
朝代：清
体裁：七言绝句

三千丈发且半白，忽然作楚难按摩。丝丝细擢罪其悉，一握任尔棼婆娑。
病甚有作·其四
作者：全祖望
朝代：清
体裁：七言绝句

仲翔骨节原生硬，病里犹添触迕多。幸未折腰已若此，倘教束带更如何。
登阅江楼
作者：全祖望
朝代：清
体裁：五言律诗

端州城市里，偪侧不成欢。突兀楼台起，苍茫眼界宽。江天落襟袖，烟雨幻林峦。尚有大函碣，摩挲藓石看。
白下投止承恩寺见壁上蕺山先生题字知为其旧寓也正襟览之
作者：全祖望
朝代：清
体裁：七言律诗

草莽孤臣剧可怜，僧寮一榻坐凄然。中枢学禁方封进，淮帅弹章又至前。空有精诚感刺客，谁将血泪达穹天。百年末学重过此，肃拜如闻謦欬传。
白山茶
作者：全祖望
朝代：清
体裁：古风

坡公落落慎称许，微笑茶仙染红雨。花王中夜洗素肌，飞向麻源陪玉女。凭谁笔力最峥嵘，亦有涪翁赋笔巨。争光日月且皎然，淮南琼花敢并语。弥天冰雪浸肺肠，一笑力足缁尘拒。赏心更复遇南丰，从此声名拔俦侣。诸公仙去六百年，寂寥花事成漫与。玉醅醉罢擘玉笺，一片寒芒成玉乳。
白沙冈访桄榔亭
作者：全祖望
朝代：清
体裁：古风

习之昔南迈，言登兹山阿。故人题名在，感旧几婆婆。今我亦来过，望云感羁寓。为寻桄榔亭，不见桄榔树。
白海棠
作者：全祖望
朝代：清
体裁：五言绝句

嫣红尚愁人，何堪更缟素。日暮嘿垂头，贞心畏行露。
瞿将军行
作者：全祖望
朝代：清
体裁：古风

扬州阁部死乏嗣，中权都督绍绝祀。苍颜黄发太夫人，秣陵侨寓邀廪赐。桓桓更有瞿将军，魁岸曾蒙特达恩。弯弓未殉沙埸血，倚剑时伤国士魂。梅花岭下故人散，寒食年年浇麦饭。鹪鹩耻向别枝栖，依旧长刀守旧闻。吁嗟乎庙社重门主管谁，蒿莱狐兔纷可悲。畴昔边关一老罴，今抛锁钥竟如遗。天为孤忠留户牖，幕府残年卫大母。虎头猿臂故依然，精卫心期终不负。中权都督亦萧寥，相与击竹歌楚骚。孝陵松柏森森动，时有朱鸟门前巢。当年上将推刘乙，骈首不辞肝脑裂。死生异迹宁异心，谁采旧闻禆史阙。
石叟居
作者：全祖望
朝代：清
体裁：古风

石窗通万山，石楼临绝谷。其北为翠碣，石叟所小筑。石叟有砚山，朝朝写蛾绿。何须千峰秀，只此一奉足。五马扺高州，旁午逢寒玉。嫣然一笑粲，会逢我所欲。陆郎郁林船，多载不为黩。又况叟不多，三五孤峰矗。遂成小洞天，微云淡枯木。仰看大者宫，俛临独者蜀。班班高丽盆，凝乳堪果腹。石存即叟存，下拜不嫌数。
石家池当蕺山之右亦念台先生主讲地也暇日过之有作
作者：全祖望
朝代：清
体裁：古风

子刘子之研池，至今其水清涟漪。东望采蕺斋，寒云犹栖依。当年一壶砥中流，殷勤浥注忘其疲。是谁先登谁未济，衣带之近通圣涯。漫天警党祸，托孤之行亦殆而。敬伯真健者，古谊直与王成朱震堪并驰。矻矻服勤尤所希。幸逃宫邻厄，卒罹桑田菑。清流不救狂澜危，高弟已先哲人萎。年来春木岁岁芚，其人如存道莫跻。不若鸥凫俯仰自得游化机。
研溪
作者：全祖望
朝代：清
体裁：古风

昔人研材是处有，其后仅称端与歙。端既盛行歙亦衰，羚羊日苦锥凿及。年来端产亦告尽，竭泽而渔苦不给。厉阶徒为有司梗，生者不敷采者急。石工因之竞售欺，冬花无瓤青花涩。孤冢谁招常侍魂，清风莫溯包老笈。有司之困纵莫怜，亦应稍为地脉摄。是谁为我告天子，封山罢贡足安缉。鸲鹆夜眠睫不惊，水云重吐新蕉叶。
碣石行
作者：全祖望
朝代：清
体裁：古风

孑遗孤臣头雪白，不死东宁死碣石。吾戴吾头吾知免，一枝幸藉将军力。冥鸿何处觅安宅，老罴帐中堪避弋。䲭鸮不敢加弹射，几社故人最生色。夏公感叹何公喜，更有陈公同太息。相与惊魂且动魄，谓斯人者从何来，古心所照天地碧。碣石风雷生画戟，谁知中有柳车客。海王为之司眠食，朝看扬潮夕重汐。在昔韩王亦无辈，竟卖钟离足长喟。
碣石行
作者：全祖望
朝代：清

孑遗孤臣头雪白，不死东宁死碣石。吾戴吾头吾知免，一枝幸藉将军力。冥鸿何处觅安宅，老罴帐中堪避弋。鸱鸮不敢加弹射，几社故人最生色。夏公感叹何公喜，更有陈公同太息。相与惊魂且动魄，谓斯人者从何来，古心所照天地碧。碣石风雷生画戟，谁知中有柳车客。海王闻之司眠食，朝看扬潮夕重汐。在昔韩王亦无辈，竟卖钟离足长喟。
示诸生·其一
作者：全祖望
朝代：清
体裁：五言律诗

辛苦诸都讲，朝朝问起居。稽疑频筮易，侍药罢观书。共学情原挚，当归恨有馀。服勤真古谊，惆怅别征车。
示诸生·其三
作者：全祖望
朝代：清
体裁：五言律诗

雅怜维絷意，决去定非情。其奈多忧患，难为久合并。相孚在志气，不隔有神明。他日学成后，扁舟慰老生。
示诸生·其二
作者：全祖望
朝代：清
体裁：五言律诗

自我开堂后，相依未一年。所怀多不尽，有待或徐宣。遂尔匆匆去，谁将耿耿传。诸君能自得，定不藉言诠。
示诸生临川先生主试江南中途得疾入闱少愈而并日阅文失于调摄未及毕事神明顿索不可收矣予渡江视之先生以三年别绪絮语谆谆莫非关注深切之言而瞀乱无复诠决为之悽怆先生素康强不料其至此也舟中得诗三首·其一
作者：全祖望
朝代：清
体裁：七言律诗

满眼秋光唤奈何，天根一夜涸洪河。据鞍马上雄心在，曳足壶头恨事多。犹为吴侬慰蕉萃，谁知老子已婆娑。万夫禀植今如此，始信人生易折磨。
秋塍处泉以予至各有宿留之约予谢未能也
作者：全祖望
朝代：清
体裁：七言律诗

白发青衫有素心，相逢一笑共披襟。浙东耆旧晨星少，吾辈交情碧海深。正欲对床消昨梦，其如畏暑废清吟。诸公及早成莲社，待我重来话竹林。
秋日之浮石周氏访立之韫公殷靖诸先生遗文多散佚者其残断萹帙后人又閟之不肯画出即赋乂律四首晓之·其三
作者：全祖望
朝代：清
体裁：七言律诗

华贯追思先秩宗，两家倡和最舂容。朅来并罹桑田痛，此日重寻锦里踪。埋碧定怜十世厄，杀青谁发旧时封。南湖诗老遭牵帅，慷慨同听午夜钟。
秋日之浮石周氏访立之韫公殷靖诸先生遗文多散佚者其残断萹帙后人又閟之不肯画出即赋乂律四首晓之·其二
作者：全祖望
朝代：清
体裁：七言律诗

三和尚暨两监军，故国遗民最佚群。并有清吟成变徵，祗愁閟箧泯前闻。百年星火归乔木，一卷霜声彻暮云。笑我痴心长缱绻，挑灯絮索不嫌频。
秋日之浮石周氏访立之韫公殷靖诸先生遗文多散佚者其残断萹帙后人又閟之不肯画出即赋乂律四首晓之·其四
作者：全祖望
朝代：清
体裁：七言律诗

一棹匆匆出郭来，尚馀残菊傍篱开。满湖秋色排三径，十里西风动八哀。洛社耆英多聚散，浦江人物几兴衰。隔邻歌吹喧清梦，我独长吟酹玉醅。
秋日之浮石周氏访立之韫公殷靖诸先生遗文多散佚者其残断萹帙后人又閟之不肯画出即赋乂律四首晓之薄暮过愚亭见其少子五郎读罢灌园甚有古意为赋吴体二律·其一
作者：全祖望
朝代：清
体裁：七言律诗

郎君说经长兀兀，聊尔荷锄道则通。采兰佳句本束氏，剥枣新说嗤荆公。夏荁冬葵在曲礼，早菘晚韭饶清风。阿翁有子致足乐，切莫落箕荒厥功。
秋晴集圣因寺分韵
作者：全祖望
朝代：清
体裁：七言律诗

秋老湖光好细参，过时衰柳尚毵毵。暗云与日争高洁，新水连天共蔚蓝。绕寺游船逐归鸟，一林凉气下空潭。秪愁馋口哆张甚，蔬笋虽精未饱酣。
秋赋
作者：全祖望
朝代：清
体裁：五言绝句

新传挟书律，辱过溺巾时。不道诸才彦，终无萧望之。
种兰
作者：全祖望
朝代：清
体裁：七言律诗

侬家旧住兰亭下，种蕺间来便采芜。淑德应为王者佩，幽香肯藉女儿扶。从来附热能招忒，莫以当门遽见锄。三复南陔束晢句，白华莫逮倍愁予。
秦淮河房追怀复社诸公
作者：全祖望
朝代：清

横议多缘世道衰，党人亦自蹈危菑。宾寮艳说四公子，芒角犹传三茂材。历诋太牢原过激，得沈白马有余哀。秦淮水畔行游地，呜咽寒潮带雨来。
秦淮河房追怀复社诸公
作者：全祖望
朝代：清
体裁：七言律诗

横议多缘世道衰，党人亦自蹈危菑。宾寮艳说四公子，芒角犹传三茂材。历诋太牢原过激，得沉白马有馀哀。秦淮水畔行游地，呜咽寒潮带雨来。
穆堂先生下世欲作挽章不能尽所欲言援笔辄泫然而止冉冉一载邗上寓中得三首亦竟未足抒予痛也·其一
作者：全祖望
朝代：清
体裁：五言律诗

坡颍好兄弟，终身酹兖公。后来陈正字，没齿感南丰。薄植宁堪比，深恩实所同。重江素车隔，何日拜元宫。
穆堂先生下世欲作挽章不能尽所欲言援笔辄泫然而止冉冉一载邗上寓中得三首亦竟未足抒予痛也·其三
作者：全祖望
朝代：清
体裁：五言律诗

淮上分襟后，长愁十载多。心期已孤负，音问亦蹉跎。绝学知难绍，雄文定不磨。墓门虽寂寂，正气表山河。
穆堂先生下世欲作挽章不能尽所欲言援笔辄泫然而止冉冉一载邗上寓中得三首亦竟未足抒予痛也·其二
作者：全祖望
朝代：清
体裁：五言律诗

我有吁天语，苍苍远不闻。终难遗一老，殆欲丧斯文。大鸟临江介，妖星入楚分。最怜用世志，百折尚殷殷。
端年前一日游北山护林处泉瓯亭竹田分韵
作者：全祖望
朝代：清
体裁：五言律诗

频泛晴湖棹，南山又北山。天中思益智，人外足消闲。灌木连云绿，残阳逐水弯。支公闻客至，一笑启禅关。
笪桥有百岁老人为予指海岸先生正命处
作者：全祖望
朝代：清
体裁：七言律诗

倔强仪曹一散郎，不随崩角拜名王。南天半壁凭孤掌，西竺三忠共耿光。先世渊源馀旧墨，吾乡俎豆志甘棠。金刚西目应长在，钟阜神灵助激昂。
筼亭宪使海昌署斋池馆杂咏 其一 竹南诗屋
作者：全祖望
朝代：清
体裁：五言绝句

其北有浓阴，其南有微吟。主人无俗韵，此君亦虚心。
筼亭宪使海昌署斋池馆杂咏 其三 絮影轩
作者：全祖望
朝代：清
体裁：五言绝句

漫天下飞白，落地都微茫。三春午睡醒，诗思同清扬。
筼亭宪使海昌署斋池馆杂咏 其二 晏闲亭
作者：全祖望
朝代：清
体裁：五言绝句

海波喜宁静，使君合高闲。时闻桃花气，生香研席间。
筼亭宪使海昌署斋池馆杂咏 其五 剪淞堰
作者：全祖望
朝代：清
体裁：五言绝句

吴淞若可招，得半亦已饶。所愁夜半去，堤揵得无劳。
筼亭宪使海昌署斋池馆杂咏 其四 鱼戏阑
作者：全祖望
朝代：清
体裁：五言绝句

东西更南北，妙莲叶茸茸。游鱼乐莫乐，濠上正空濛。
篙师编修近忽佞佛至诚且笃贻六绝句以谐之想发一轩渠也·其一
作者：全祖望
朝代：清
体裁：七言绝句

又被旁门去一雄，居然提唱震宗风。直探秘密天花藏，不信温公与蜀公。
篙师编修近忽佞佛至诚且笃贻六绝句以谐之想发一轩渠也·其三
作者：全祖望
朝代：清
体裁：七言绝句

打钟扫地差堪信，割水吹光恐未然。我是钝根无宿果，输君独上竺西天。
篙师编修近忽佞佛至诚且笃贻六绝句以谐之想发一轩渠也·其二
作者：全祖望
朝代：清
体裁：七言绝句

先生经术更无侪，不是元城即了齐。莫似屏山鼓狂舌，生姜树上妄安排。
篙师编修近忽佞佛至诚且笃贻六绝句以谐之想发一轩渠也·其五
作者：全祖望
朝代：清
体裁：七言绝句

勾甬禅枝遍四方，密公香火尚堂堂。明年可整东游屐，牙笏宫袍拜育王。
篙师编修近忽佞佛至诚且笃贻六绝句以谐之想发一轩渠也·其六
作者：全祖望
朝代：清
体裁：七言绝句

诗人学佛最相宜，切玉刀成游刃嬉。从此相逢须退舍，速营藕孔去登陴。
篙师编修近忽佞佛至诚且笃贻六绝句以谐之想发一轩渠也·其四
作者：全祖望
朝代：清
体裁：七言绝句

隔邻老卒诙谐恶，一卷楞严拱读勤。试向鸡鸣参要义，东方晴色定氤氤。
粤中之梅，祖台岭而宗浮山，然其馀郡国颇稀少，予至端溪，因忆海目诗中言：“官棠山中多古梅”，官棠，海目之别墅也，今未知存否，乃语诸生访之
作者：全祖望
朝代：清
体裁：七言律诗

岭外梅花自古传，而今花事竟萧然。每当雪白风寒日，孤负参横月落天。闻道官棠多佳植，旧知诗老有流泉。何当蜡屐同探去，倘结瑶华岁晚缘。
紫山茶
作者：全祖望
朝代：清
体裁：古风

曼陀方外花，于法应衣紫。署名曰都胜，力与牡丹齿。暮山烟光凝，悠然见天咫。
红梅驿·其一
作者：全祖望
朝代：清
体裁：七言绝句

吴公持节真潇洒，手种南枝万五千。何物督邮堪领受，故应泥首酹梅鋗。
红梅驿·其三
作者：全祖望
朝代：清
体裁：七言绝句

梅花北去多为杏，谁道南辕亦有然。闻道琼台还六出，稽含状里未详笺。
红梅驿·其二
作者：全祖望
朝代：清
体裁：七言绝句

闽中艳说枫亭好，未若台关清复清。敢以风尘轻下吏，美人高士共通灵。
绣谷山房藤花下小集分韵
作者：全祖望
朝代：清
体裁：古风

东风吹遍扶留枝，诗人豫拟饯春词。玲珑帘下思手泽，角弓封殖何繁滋。浑讶轩后苍龙蜿蜒去，胡髯忽自空中垂。斜穿倒挂不可数，化作馀霞千仞辉。一庭新绿万缨络，雄虹雌蜺交蔽亏。上有游蜂浪蝶探香窟，下有落英片片投酒卮。主人笑斟琥珀髓，谓诗不咸客无归。我诗草草多率笔，安得横空硬盘与花争崛奇。
羊山吟
作者：全祖望
朝代：清
体裁：古风

殽函失鹿鹿有归，芒砀斩蛇蛇弗违。赤乌白鱼归新命，陈仓雄雌宝鸡双双飞。孤臣徒搏雕虎将何为。尔羊来思角戢戢，驯扰直似鸥忘机。鸦儿军士偶不成，谁知忽震天狼威。鞭龙龙髯堕，驾鼍鼍梁疲。骑鲸鲸尾赤，跨鳌鳌背危。神鰌出没封豕随，水犀八万声如雷。鹳乎鹅乎一网尽，尔羊助天为虐是耶非。孤臣独抱啼鹃悲，吁嗟乎，孤臣独抱啼鹃悲。
羚羊峡
作者：全祖望
朝代：清
体裁：五言律诗

万壑自西来，奔腾不可回。中流成阨塞，杰阁起崔嵬。思妇牢愁寄，劳臣棨戟开。羚羊窥塔火，挂角到林隈。
老友董映泉挽诗·其一
作者：全祖望
朝代：清
体裁：七言绝句

与君共和太常诗，争羡峥嵘老鹤姿。危脑忽传妖梦践，匆匆又作挽君词。
老友董映泉挽诗·其三
作者：全祖望
朝代：清
体裁：七言绝句

老去精思审六书，直探皇极锐何如。而今撒手空行去，脉望翩然返太虚。
老友董映泉挽诗·其二
作者：全祖望
朝代：清
体裁：七言绝句

清门兄弟俱侨札，醇德终当数长公。最是断肠身后事，堕樵遗秉亦成空。
肇庆访故宫·其一
作者：全祖望
朝代：清
体裁：七言绝句

当年草草搆荒朝，五虎犹然斗口嚣。一夜桂花零落尽，沙虫猿鹤总魂消。
肇庆访故宫·其二
作者：全祖望
朝代：清
体裁：七言绝句

辛苦何来笑澹翁，遍行堂集玷宗风。丹霞精舍成年谱，又在平南珠履中。
胡京兆鹿亭制墨最精近日散亡殆尽钝轩贻予一丸因赋二律·其一
作者：全祖望
朝代：清
体裁：七言律诗

敬义堂中五鬣精，取材百和莫能京。望云梦入黄山近，染翰香同赤水清。柏府严霜留点漆，蕉窗寒露发光莹。昔贤撰搆谁能继，磨墨磨人愧后生。
胡京兆鹿亭制墨最精近日散亡殆尽钝轩贻予一丸因赋二律·其二
作者：全祖望
朝代：清
体裁：七言律诗

馀事犹能擅墨精，画眉雅韵重神京。五云笔扎绞而婉，十笏斋房明且清。清閟谁人长护惜，寒芒竟夜尚昭莹。曜曜查浦题楹字，犹共芳烟百媚生。
胡生西圃以中秋日招同人是晨予斋中芙容已放一枝即造韵索和
作者：全祖望
朝代：清
体裁：古风

东邻肃嘉客，夙起罗芳樽。我亦戒旦兴，晨熹正候门。圆月归西谷，薄寒袭吟魂。三杯清人芽，一筒金丝薰。忽然丛薄里，绛纱乘朝云。嫣然向我笑，中有白露痕。卯酒似已醉，迎风带微醺。我考史月表，尚疑未及辰。先期引黄菊，排日伴幽荪。东邻满瓮酒，将无特为君。我心对花醉，不须十洲春。
胡都督宗武字宪伯杭人故张尚书部将也江督郎公曾招之入幕固辞而止予至杭其子来见叩以其详不能了了但言尝与田雄大战鄞之太白山下亦失其年矣
作者：全祖望
朝代：清
体裁：五言绝句

填海录已失，谁怜苏宝章。清关桥下水，碧血尚茫茫。
胥江夜泊有感淮张旧事·其一
作者：全祖望
朝代：清
体裁：七言律诗

中山炮火下襄阳，王蔡诸儿尚处堂。一夜玉峰收霸气，隔江卤海堕凶芒。幅巾不为兴朝屈，银椅终随爱弟戕。始悔连鸡无远略，上流失计听陈亡。
胥江夜泊有感淮张旧事·其三
作者：全祖望
朝代：清
体裁：七言律诗

君王百战定姑苏，逆命原非黔首辜。不为一方纾积困，更雠遗孽有加租。序书何必烦多诰，筮易先闻罪后夫。近日累传宽大诏，三吴始得免流逋。
胥江夜泊有感淮张旧事·其二
作者：全祖望
朝代：清
体裁：七言律诗

且莫论人成败中，郑君终不负重瞳。是谁浮海祈王帅，有客临江吊楚公。应怪荒朝偏得士，翻嫌新主未怜忠。更闻一掌柯陈地，三百年来道未通。
胥江夜泊有感淮张旧事戊辰元夕芍庭以其世父忠介公生辰为苍水先生祭即用苍水过忠介琅江殡宫韵·其一
作者：全祖望
朝代：清
体裁：七言律诗

浃旬春色碧于油，崧岳神灵在上头。丞相尚传弧矢怒，中枢谁写蕨薇愁。冰槎客散重脩杞，芍沚堂高续纪游。落落通家几子弟，只鸡犹克溯弓裘。
舟中与施生话海昌前辈事因及姚炳庵职方本末并询其遗文施生对以里中从无知者因叹桑海豪桀沦埋无限当亟为求之即赋古诗
作者：全祖望
朝代：清
体裁：古风

东江建行营，炳庵勷旌纛。暨其乘槎游，炳庵捍圉牧。沉䁀不可扶，断丝不可续。凄凉黄檗山，炳庵弃初服。故人唐鲁公，六棺浅土暴。重趼谋一抔，事在琅江录。试读卜葬诗，可以当野哭。归来访故妇，已逐野鸳宿。遂老死空门，碧血瘗深谷。斯人竟泯泯，后死能无嘁。世鲜吴立夫，谁发遗民躅。今君多读书，旧闻且满簏。试为访遗文，如听渐离筑。炳庵重泉下，定亦一张目。
舟中编次南雷宋儒学案序目
作者：全祖望
朝代：清
体裁：五言律诗

关洛源流在，丛残细讨论。茫茫溯薪大，渺渺见精魂。世尽原伯鲁，吾惭褚少孙。补亡难兀兀，谁与识天根。
舟次半浦再哭五岳游人兼东两嗣君
作者：全祖望
朝代：清
体裁：七言律诗

薤露凄凉江上来，寿宁堂下几徘徊。大椿倏已随朝露，带草依然染绿苔。为幸荆花重合秀，不教菌蠹得成灾。夜台此足怡先志，纯孝原非仅致哀。
艇子冶春词·其一
作者：全祖望
朝代：清
体裁：七言绝句

尉它魋结亦风流，曾作重三韨水游。歌舞冈头兰芍尽，鹧鸪独自唱荒陬。
艇子冶春词·其三
作者：全祖望
朝代：清
体裁：七言绝句

谁制花枝鞶鉴铭，回环宛转似天成。由来峤外闺人巧，猺女都能解四声。
艇子冶春词·其二
作者：全祖望
朝代：清
体裁：七言绝句

秦女南来万五千，武王奇策亦奇缘。至今越女多秦种，可有鸣呜旧曲传。
艇子冶春词·其五
作者：全祖望
朝代：清
体裁：七言绝句

闻道西江女土司，兵符亲报擅奇姿。满堂记室承颜色，独爱东州海雪诗。
艇子冶春词·其六
作者：全祖望
朝代：清
体裁：七言绝句

吴淞女子思报国，优乱南中竟数年。多少降臣蒙面死，不如桑濮一婵娟。
艇子冶春词·其四
作者：全祖望
朝代：清
体裁：七言绝句

番山刬去禺山削，南汉荒唐不待论。只合三春明月夜，花田花下吊花魂。
芍庭为予至青山求元人叶编修家秉抄其遗文归而乏舟部帙甚巨芍庭负之行东钱湖上四十里始至亦韵事也赠以七古
作者：全祖望
朝代：清
体裁：古风

芍庭嗜学老愈勤，露抄霜纂志昕昏。为我四友疏附人，贫而其气倍嶙峋。昨我搜罗遍里社，残编丛说證榆枌。青山叶氏本清门，樗寮墨迹四壁存。翰林功名在姚水，三犀双鹄称神君。道园鸿笔壮墓上，云林行卷留水滨。五百年来大掌故，潜伏令我魂梦殷。芍庭曰诺吾其往，尚其劳我金波樽。是日前行抵湖曲，笑我眼穿落日曛。岂知归束乏舟楫，背负巨册喘呼吸。计程重趼里四十，满袖青山岚影湿。我鱼杖头仅茶供，反叨乾鱼绿雪蕻，以此下书足雒诵。
花间偶成
作者：全祖望
朝代：清
体裁：七言绝句

每于极盛须防厄，看到将残倍有情。惭愧斯人长寂莫，不华不实度虚生。
苍水先生墓道渐湮道士吴乾阳谋修复之和钝轩韵
作者：全祖望
朝代：清
体裁：古风

一区发鸠巢，千年夸父宅。岂期世外人，而念此窀夕。在昔正气歌，三分席自择。纪朱张万沈，相与成胜迹。峨峨南雷铭，光炤长虹白。久久未开雕，贞珉眠荒陌。我续第二碑，遗事吐格格。一从小跛亡，莫问南屏魄。何家新贵茔，祁连肖层碧。应怜寒谷中，只轮独运策。编诗录许剑，谅属我之责。我闻形家言，兹邱真吉宅。渺渺流泉流，蔼蔼夕阳夕。天定妥孤忠，杨厉不及择。他年万香火，鄂于共灵迹。冬青花未开，我亦已颁白。中为鼯鼪居，旁为狐兔陌。翩翩有羽衣，高情见风格。朽骨尚关心，何况此毅魄。当年雪窦翁，兹山先埋碧。丸土不可寻，谁为问故策。行当更访求，与君共此责。
苏人造为所南心史旧本索高价不一而足然即系旧本亦属海盐姚叔祥之笔并非所南故物也阎丈百诗盖尝辨之而吾友厉二徵士独以为真则嗜奇之过矣是用作歌以晓苏人兼寄徵士
作者：全祖望
朝代：清
体裁：古风

郑君眢井物，出之四百年。一朝承天寺，观者何喧阗。诩为神濩持，用以抒沈冤。谁知考张霸，近搆自盐官。其妄且无论，其妖则信然。无端作此伪，似亦得气先。何异天津桥，忽为闻杜鹃。当时数巨公，大半殉烽烟。玉笥与虞孙，足并文陆传。降而亭林徒，亦与郑比肩。遂不复致疑，百口声相沿。论世适相肖，论人适相班。志气所感召，诬谩皆机关。迩来书估船，益复造旧笺。装潢审行墨，动索十万钱。不足供一笑，谁考潜邱编。我昔在三馆，曾见锦线篇。欲抄竟未果，至今魂梦缠。何时得此集，侑以所画兰。缄之示诸子，斯价直琅玕。
苕上莲花庄泊舟因访清容轩故址
作者：全祖望
朝代：清
体裁：五言律诗

宗姓真磷角，公孙亦凤毛。相寻白蘋渚，握手话风骚。我亦勾馀客，清才愧二豪。一枝何处是，七观已萧寥。
苕上访檗斋
作者：全祖望
朝代：清
体裁：古风

风送故人至，花添新雨凉。山青客吏傲，牍简为蚕忙。曲部邻乌氏，宗传本郑乡。如何未黔突，借寇又皇皇。期月姚江令，辛勤为疲民。此来暂安隐，依旧是清贫。束带原非志，承欢且屈身。白华真皓皓，为爱满陔春。夙有抄书约，愆期窃自惭。欲留嗟赵弱，无厌笑虞贪。一诺定难负，倾筐故所甘。秪愁挟质意，胁我又何堪。
若耶溪竹枝词·其一
作者：全祖望
朝代：清
体裁：词

上山试采蕺山蕺，下山试种兰亭兰。勾践霸材沦落尽，西施手泽未曾乾。
若耶溪竹枝词·其七
作者：全祖望
朝代：清
体裁：词

残山剩水陈老莲，祗为红裙著墨鲜。故居青藤已半死，尚有焉支生墓前。
若耶溪竹枝词·其三
作者：全祖望
朝代：清
体裁：词

白杨梅熟甘于蜜，郎若啖时莫倾筐。炎精嘘出鼻端火，失却镜湖五月凉。
若耶溪竹枝词·其二
作者：全祖望
朝代：清
体裁：词

鸭脚莼生春水绿，鹿角芰出秋波清。任教木石心肠硬，未免低回移我情。
若耶溪竹枝词·其五
作者：全祖望
朝代：清
体裁：词

涂脂抹粉失真色，淡埽蛾眉赋冶春。社前日铸初茶出，手制云牙一百斤。
若耶溪竹枝词·其六
作者：全祖望
朝代：清
体裁：词

朝过梅墅暮杨塴，到处花船有笛声。谁道风流伤盛德，只愁无价觅梁生。
若耶溪竹枝词·其四
作者：全祖望
朝代：清
体裁：词

云门寺前万壑流，褰裳为放木兰舟。试看临风倾城笑，如何仅直三年留。
苦雨诗
作者：全祖望
朝代：清
体裁：古风

春水绵连不可住，转眼骄阳定足虑。斯人困悴无生趣，六龙闻向东方驻。我欲陈词到日御，急鞭义和杀雨势，嗟哉二麦三蚕半天瘀。
茶坞以于酒馈嶰谷同人集赋
作者：全祖望
朝代：清
体裁：五言排律

有客从吴苑，提醪到广陵。名夸京口重，色带漫塘澄。驷马犹连姓，头鹅并擅称。古香传吏部，清德溯中丞。桑海纷多感，悲歌定不胜。而今成往事，聊尔集吟朋。入务严流品，分曹记献徵。夷然笑苦露，何以署清渑。气禀金沙冽，泉从地肺蒸。杪冬香雪贵，故国旧闻增。卧瓮君休捉，哺糟我尚能。东南无此酿，沧酒或同登。
茶坞约与予同渡江访嶰谷中途闻其为蒋山之行且将东下由洞庭七十二峰至西湖于是茶坞停桡吴市以待之而予先发访半查
作者：全祖望
朝代：清
体裁：七言律诗

五岳初心未易酹，江东岩壑且清游。人生能著几两屐，此乐堪轻万户侯。莫御孤鸿迫后乘，还寻一凤到西头。初冬天气初春似，到处题诗定满邮。
莓厓周都御史先司空公石友也其从孙副使汝观先宗伯公姻家也今其后人已尽偶与穆门徵君询其世次则莓厓之裔迁杭四世矣为之惊喜因劝其东归展墓以存故乡之遗
作者：全祖望
朝代：清
体裁：七言绝句

城南韦杜旧通家，乔木消湛亦可嗟。尚识中丞埋玉地，石人横裂石碑斜。
莱阳姜忠肃公祠神弦曲四首·其一
作者：全祖望
朝代：清
体裁：古风

神之降兮海东，羽旗飘飖兮光曈曈。谁使神无家兮良可恫，白版帝子兮怜孤忠。招游魂兮为寄公，有儿墨衰兮正从戎。保兹香火兮赖兹提封，神其来兮驻我苍宫。
莱阳姜忠肃公祠神弦曲四首·其三
作者：全祖望
朝代：清
体裁：古风

神之来兮不归，谓是吾王之赐兮百世其依。典礼皇皇兮讵赋式微，朝游石浦兮墓宿天门之陲。佳儿佳妇兮追随，时有发鸠兮荐以蕨薇。吴门虽庙祀兮非神所栖。
莱阳姜忠肃公祠神弦曲四首·其二
作者：全祖望
朝代：清
体裁：古风

神之来兮海右，谢嘉命兮稽首。天使拜前兮宾僚拜后，可怜薄命兮殊恩难久。五日京兆兮西陵失守，六宫野哭兮孤臣何有。嗟甲乙之客兮谁某，蒿莱长兮孤兔走。
莱阳姜忠肃公祠神弦曲四首·其四
作者：全祖望
朝代：清
体裁：古风

神之居兮寂莫，乃有好事兮出空谷。访旧闻兮补残录，谓国虽亡兮礼可续。明祀沦胥兮斯文之辱，上下旁皇兮遇之冥漠。野田虽瘠兮意不薄，春有兰兮秋有菊，送明粢兮酿新醁。甘棠已枯兮重濯濯，以教忠兮砺俗。神其歆之兮不须巫祝。
莲宇先生再入政府
作者：全祖望
朝代：清
体裁：五言律诗

清德人无间，孤根帝所知。重膺左席召，不待大廷推。民力方忧敝，天灾孰与支。望公调玉烛，晚节在斯时。
著老书屋分赋梅事予得吟梅
作者：全祖望
朝代：清
体裁：五言律诗

徙倚南枝下，霜髭断几茎。有香慰幽独，无句写孤清。雪酿高寒景，山深太古情。微吟犹未竟，天上已参横。
董四梅圃写入山图索赋
作者：全祖望
朝代：清
体裁：古风

世路日局促，志士思山居。曳杖入深林，良足恣所如。四窗九洞天，列仙所卜庐。尘氛飞不到，清景乐有馀。二十里过云，南北互萦纡。我亦深神往，逝将与之俱。所愁经世志，何当竟逃虚。感之不成寐，披图重踟蹰。
董生秉纯吉夕贻书求诗
作者：全祖望
朝代：清
体裁：七言律诗

远闻奠雁结缡日，大好小春红叶天。佳儿佳妇定难得，正身正家岂偶然。关雎已识譣诐累，弋雁还期警戒先。孝弟柳家称醯酱，不须艳道玉台篇。
董逊斋招集同人赏可亭牡丹先过令兄乐窠斋头看雪毬席上予诵高武部宫山赋林太常茧庵宅牡丹诗即用其韵同人相率和之·其三
作者：全祖望
朝代：清
体裁：五言律诗

可亭饶木石，落落水云流。大有洛阳胜，兼为道北游。清吟成白雪，吾道在沧洲。花萼方争秀，连枝共唱酬。
董逊斋招集同人赏可亭牡丹先过令兄乐窠斋头看雪毬席上予诵高武部宫山赋林太常茧庵宅牡丹诗即用其韵同人相率和之·其二
作者：全祖望
朝代：清
体裁：五言律诗

此日阳春好，异乎彼一时。花王添羽卫，毬鞠有军仪。世值清平运，人传燕乐诗。祗应文字饮，确斗试偏师。
董逊斋招集同人赏可亭牡丹先过令兄乐窠斋头看雪毬席上予诵高武部宫山赋林太常茧庵宅牡丹诗即用其韵同人相率和之·其四
作者：全祖望
朝代：清
体裁：五言律诗

十日春将去，斗杓不复东。淋漓杜鹃两，泛滥菜花风。前辈忽焉没，吾侪谁与同。夺标惊健手，妒杀白头公。
蔎林劝予移居于杭雪舫檗斋二使君亦云然而瓯亭和之独堇浦有以知予之难于迁也
作者：全祖望
朝代：清
体裁：古风

此间良足乐，思蜀还瞿然。既恋善和书，亦念原氏阡。以兹几踌踷，孤负卜居萹。我家旧吟社，近在孤山前。连刘诸高士，清风定有传。重荷诸君意，为续城东缘。他时倘几幸，得买阳羡田。不妨一岁中，来往三江间。所忧二使君，远飞不我延。
蕺山瞻云楼上有大士焉駴而去之
作者：全祖望
朝代：清
体裁：七言律诗

东西邻比纷禅榻，又复巍然踞此床。不读佛书良寡陋，若行卿法恐荒唐。学儒自笑生天晚，禦侮争传碎钵忙。安得證人昌坠绪，海门弟子息狓猖。
蕺山诸生来讯·其一
作者：全祖望
朝代：清
体裁：七言绝句

皋比未煖匆匆去，惭愧犹萦去后思。旧学商量无别语，莫将轻俊玷清姿。
蕺山诸生来讯·其二
作者：全祖望
朝代：清
体裁：七言绝句

多师未必真求益，不若归求自有馀。试到十年养气后，更参斯语定何如。
薄暮巽亭见过
作者：全祖望
朝代：清
体裁：五言律诗

相逢新绿下，瞑色满湖濆。渔火参差出，天星旁午分。故人偶游息，而我正微醺。何处鲸钟动，南篮夜讲殷。
薄暮过愚亭见其少子五郎读罢灌园甚有古意为赋吴体二律·其二
作者：全祖望
朝代：清
体裁：七言律诗

高门群从半纨裤，那得清况供清吟。种橐驼树悟王道，卖青门瓜识天心。谁言孺仲儿寒素，为笑南郡家慆淫。春园春草多生意，与尔观物一披襟。
薄暮过愚亭见其少子五郎读罢灌园甚有古意为赋吴体二律星斋远我出山，且盛夸我用世之才以相歆，动其意为我贫也，率赋答之·其一
作者：全祖望
朝代：清
体裁：七言律诗

故人眷念萧寥况，珍重双鱼劝盍簪。屯女岂应重策马，蒙夫未必竟多金。寸长尺短谁相谅，北马南辕我弗任。不道廿年叨雅素，尚将茅束诱春心。
薏田扶疾渡江订予同行予疾更惫弗能也薏田既发雨大作
作者：全祖望
朝代：清
体裁：七言绝句

漫天风雨客心寒，此日念君行路难。酒醒梦阑闻独雁，孤灯花落五更残。
薏田问予东武四先历颠末以诗代札
作者：全祖望
朝代：清
体裁：五言律诗

鹭岛波涛里，曾颁此一编。白头馀二相，墨制志残年。五指难传信，长垣竞着鞭。我尤怜亚子，壮志亦轩然。
藤花庵听松声分韵
作者：全祖望
朝代：清
体裁：五言律诗

惊涛何处来，万籁正萧瑟。孤啸薄穹天，空行穿缇室。诗魂古涧清，客思寒山冽。开户更噌吰，西崦晦落日。
蘅圃先生斋中研皆有班次其第一研今归赵六意林索诗为铭
作者：全祖望
朝代：清
体裁：古风

蘅圃先生第一研，手校春秋唐三传。馀闲或点玉田词，经术文章双著案。意林洋州之文孙，其谈春秋醇乎醇。偶成小令亦清妙，谢山庆尔研得人。
虞美人词
作者：全祖望
朝代：清
体裁：古风

鸿沟既割归太公，旋复背之非英雄。美人临死何从容，有此差足慰重瞳。英布周殷愧入地，蒙面何以见江东。芳魂至今舞春风，其与项庄拔剑之意将无同。啼鹃集之血泪红。吁嗟乎野鸡难复位宫闱，生玷辟阳死赤眉。刘季楚歌空自悲。美人泉下目未瞑，为告愤王应齿冷。青燐婆娑助清影。
蜀山渡口守潮
作者：全祖望
朝代：清
体裁：古风

停挠蜀山头，梦入蜀冈尾。浙东之淮东，行役于焉始。蜀道邈三峨，迢迢六千里。蚕丛与鱼凫，寥天阻南纪。岂有风马牛，而忽通神髓。命名自独峰，附会真无理。吁嗟蜀道难，不独三峨里。何如卧蜀山，饱看江霞绮。
补堂谒六陵补祀谢皋羽王修竹郑朴翁于唐林之次予告心尚有罗陵使不可遗也
作者：全祖望
朝代：清
体裁：七言绝句

啄粟灵禽志尾年，中涓大节独无传。愿君分取冬青泪，并吊同声一杜鹃。
西江书屋
作者：全祖望
朝代：清
体裁：古风

浙东藏书家，首推天一阁。其后淡生堂，牙签最审榷。于今有鹳浦，善在精且博。我观古著录，诸家亦棼错。藏书不择书，糠秕混精凿。藏书不读书，庋置怜寂寞。读之或不善，丧志空作恶。南溪真书仓，万选钱在索。收拾南雷书，门墙幸有托。反疑过高妙，一切弃糟粕。我生苦謏闻，渔猎久荒落。何时得假馆，疑义相弹搏。直溯西江波，以济枯鱼涸。
观潮同钝轩
作者：全祖望
朝代：清
体裁：五言绝句

扬波相国伍，重水大夫文。白马新来者，遥知顾令君。
观音门夜眺
作者：全祖望
朝代：清
体裁：七言绝句

覆洲喧鸟遍平沙，尚有鲥鱼上酒家。毕竟江南风景好，渡淮无复此清嘉。
访南溪入鹳浦生雨即赋南溪家园书带草堂
作者：全祖望
朝代：清
体裁：古风

吾家先宫詹，湖上集群公。峨峨施都督，裘带泰芳踪。将军不好武，雅歌酬诗筒。书法犹入神，滇海红云红。佳节殉亳社，良不负阿翁。可怜故里第，书画随飘蓬。犹馀残竹林，髣髴溯清风。所幸佳宅相，尚贮墨妙浓。阶前老书带，葱翠一百弓。于今已三世，春秋享祀丰。吁嗟此书带，故国遗臣封。莫视作小草，行与乔木同。
访秋分得玉溪诗中吹字韵
作者：全祖望
朝代：清
体裁：五言律诗

吾意正萧瑟，况逢秋半时。谁家临水处，定有拒霜枝。日落烟光淡，风凉衣带吹。东城多野色，病叟亦忘疲。
访购子刘子亡书
作者：全祖望
朝代：清
体裁：七言绝句

奠夫不作无休死，试问遗书半不存。倘许凿楹无恙在，定留贞孝涕洟痕。
诘士闻予将至扬留所购沧酒见待
作者：全祖望
朝代：清
体裁：七言律诗

十年不接麻姑酿，横海春光梦寐馀。好事更谁千里致，多情为我一尊储。旧闻几忆长洲老，绝品宜魁曲洧书。正值江村黄叶满，旅人乘醉涤尘裾。
诸子追和庄太常诗成卷为题其后
作者：全祖望
朝代：清
体裁：七言律诗

诸子清才善写愁，吟成老气各横秋。三闾竟尔乘虬去，一妪叨缘附骥留。在昔人争忧裂帻，于今吾极爱科头。剩馀脉脉昭忠志，白露苍葭好溯游。
读史小咏 其一 徐庶
作者：全祖望
朝代：清
体裁：五言绝句

方寸匆匆乱，归曹自不禁。晚为中执法，无乃负初心。
读史小咏 其三 元好问
作者：全祖望
朝代：清
体裁：五言绝句

补史亭中客，空山夜哭时。如何撰碑事，千古有微词。
读史小咏 其二 李谷
作者：全祖望
朝代：清
体裁：五言绝句

礼称三不吊，畏最笑人庸。周家贤宰相，后死愧韩通。
读宋陈丞相宜中占城道上诗
作者：全祖望
朝代：清
体裁：七言绝句

当时大有吴门客，目断天南奉使槎。厓海黑风吹梦散，冬青到底不开花。
读方子留诗
作者：全祖望
朝代：清
体裁：古风

不波航口水茫茫，东丹山头云漠漠。百年哀怨未消残，一卷遗音疑可作。布衣何事与国家，志士不忘在沟壑。平生许剑爱勾馀，墓树西靡应如昨。我歌大招词，足感横江鹤。所惜夜悲歌，十九已沦落。
读陶公饮酒诗六首·其一
作者：全祖望
朝代：清
体裁：古风

道丧向千载，有志即已难。昔我亦不恶，忽忽成永叹。问津遍六籍，弥缝无一完。还持此耿耿，以告诸少年。
读陶公饮酒诗六首·其三
作者：全祖望
朝代：清
体裁：古风

者林好托庇，谁谓独见奇。不见今之人，愈独且愈嗤。嗟我思尚同，但未谙汨泥。
读陶公饮酒诗六首·其二
作者：全祖望
朝代：清
体裁：古风

劲风无荣木，皇皇求孤松。此荫殊未易，托身将安从。何当化孤松，以待彼飞鸿。
读陶公饮酒诗六首·其五
作者：全祖望
朝代：清
体裁：古风

倘保此枯槁，身后良称心。所忧终不免，一跌污尘襟。息机竟何时，聊为商声吟。
读陶公饮酒诗六首·其六
作者：全祖望
朝代：清
体裁：古风

壮节思长公，高风爱仲理。古人岂可希，窃向往之耳。是谁纷狐疑，诮我空冻馁。晨鸡未肯鸣，尚亦守所耻。
读陶公饮酒诗六首·其四
作者：全祖望
朝代：清
体裁：古风

饥来驱我行，谅哉非久计。东篱念旅人，为之减佳气。喟然感飘蓬，孤舟长不系。
谐烟屿
作者：全祖望
朝代：清
体裁：七言绝句

先生高卧读书台，帽有尘封屐有苔。不是吠厖纷恼乱，等闲安得过墙来。
谒汤文正公祠·其一
作者：全祖望
朝代：清
体裁：五言律诗

经术原经世，如公旷代希。百泉承学统，中岳有光辉。建节甫数载，移风已庶几。伯淳施未竟，吾道岂终非。
谒汤文正公祠·其二
作者：全祖望
朝代：清
体裁：五言律诗

屈指诸前辈，终无第二人。尚存吴苑祀，未荐頖宫茵。道以躬行重，人从述作论。甘棠犹百世，盥手酹青蘋。
谒褚文忠公祠和蔎林
作者：全祖望
朝代：清
体裁：七言律诗

故居尚表忠清里，旧恨休歌妩媚娘。天子一朝忘顾命，孤臣万里殉炎荒。浪闻节惠名曾易，直到咸通葬可伤。三复梁郎祠下句，我来钦衽愧颜行。
谭家洲
作者：全祖望
朝代：清
体裁：五言律诗

为吊木城迹，犹馀铁锁钳。南风三日利，白下百城严。天定人难奋，时平兵不占。躄郎亦健者，竟逐杀星歼。
谷林为梅里祁氏弥甥每见夷度先生诸藏书尤宝爱不惜重价购之尝索予所有范正献公集孙学士春秋解方淙山易至再四以其皆淡生堂物也予靳之未致谷林下世予始悔之乃以付东潜使供之殡前而告之
作者：全祖望
朝代：清
体裁：古风

东白先生亲迎时，东书堂前赋结䄜。太君解颂青箱本，郎婿能歌黄绢辞。尔时诸祁已衰落，残签剩帙纷嗟咨。中丞止水血久化，公子逐日魂无归。零落都缘佞佛叟，屏当犹饱估书儿。转盻旷园竟榛莽，先生凭吊泪如丝。风流宅相真健者，代兴蔚为诸侯师。小山插架十万卷，以视外家有过之。凯风寒泉孝子慕，青毡故物先君思。每逢淡生旧手泽，购之不翅珊瑚枝。拟将一卷别著录，属予为序陈慈帏。白华之养在带草，一笑何必斑襕衣。更有王郎劈窠宇，东书堂前历劫遗。旁搜未竟骑鹤去，令我愁过泊花池。徐君所志在挂剑，孺子不须陈只鸡。郎君试置两楹上，定有中宵降植藜。
谷林兄弟来索洛伽莲种予以去年仲冬遣人致之深以苦寒为虑意其未必得活也今年谷林兄弟以诗来告花放喜而有作
作者：全祖望
朝代：清
体裁：七言律诗

泊花池上妙莲开，可忆明山辛苦来。健步踰江踰海去，孤根和雪和冰栽。波澄犹带秋潮色，薏苦还存西竺胎。似此策勋宜十赉，问君何以报花媒。
豫章小泊欲过哭孺庐学士墓下不得
作者：全祖望
朝代：清
体裁：五言律诗

弭节望东埂，西州涕泗多。素车吾有负，元冕或来过。莫报恩如海，应怜鬓亦皤。匆匆感邻笛，落月满江沱。
赣关
作者：全祖望
朝代：清
体裁：五言律诗

畴昔怜杨万，空将螳臂残。功应侔墨翟，志未遂田单。往事鱼羊劫，遗民心胆寒。沙场百战地，试上榷关看。
辛浦以入觐归先过京口一日不得相见
作者：全祖望
朝代：清
体裁：七言绝句

马寻旧路君行速，风滞征帆我到迟。相遇甚艰相念苦，新诗几许橐中携。
过戴高士南枝宅
作者：全祖望
朝代：清
体裁：七言律诗

南枝先生蕉萃后，谁为列名汐社中。题诗桐江祭严子，卖字浒关葬徐公。固知正气返天上，长共残山表越东。学录定惭吾挂漏，偶来三径吊蒿蓬。
过桐斋吊废翁鼓峰隐学三先生
作者：全祖望
朝代：清
体裁：七言绝句

證人裘冶到东勾，磊落三君最上头。九死尚传绝学重，不徒甲子义熙留。
过涧上徐高士昭法草堂
作者：全祖望
朝代：清
体裁：五言律诗

为问徐高士，流传尚有居。蕨薇长遍野，画卷更谁储。大雅消沉后，残山涕泗馀。曾闻汤宪使，徒步此踌躇。
过潘石枰故勺园
作者：全祖望
朝代：清
体裁：五言绝句

一卷觅瓢馀，井泥伤废墅。残春吊落花，无复诗人至。
过石斋先生正命处诗以吊之
作者：全祖望
朝代：清
体裁：七言律诗

漳海精忠薄九霄，我来三吊大中桥。降臣蒙面终无赖，义士同心不可挠。闽峤山川增卓荦，孝陵风雨已萧寥。洞玑绝学谁窥见，天挺应推百世豪。
过蕃釐观坐冬青树下得一律
作者：全祖望
朝代：清
体裁：五言律诗

宋人真不道，拜杖到琼花。讵敢怼君父，居然殉国家。李姜同血泪，章蔡已虫沙。只有冬青树，长荣度岁华。
返棹慈湖先生墓下守潮
作者：全祖望
朝代：清
体裁：古风

晨起望早潮，茫茫雾如海。黑云遍芦中，朝爽失真宰。四明北诸峰，翠碣擅晴霭。胡忽眩我睛，三叹生感慨。谁谓平旦气，定足见精采。长夜亦梏亡，畴为洗荒秽。伫需旭日光，祛兹周遭累。灵台顿瞿然，石窗共潇洒。
连夜不能成寐竹町以为虐用其心之过当静摄以治之予是其言而未能从也
作者：全祖望
朝代：清
体裁：五言律诗

故人怜困悴，密授试心斋。莫以咸脢感，而令艮背乖。槁梧良可羡，野马未能谐。昨夜鲸钟动，瞿然系我怀。
追哭林晴江太常
作者：全祖望
朝代：清
体裁：七言律诗

感君意气最真醇，不独交情泣鬼神。直道抗言当世弊，孤根耻傍要人津。谈禅王缙应挥座，顾曲周瑜肯共茵。一出修门成死别，荒荒长恨竟谁陈。
追哭谢古梅阁学
作者：全祖望
朝代：清
体裁：七言律诗

通梦神交二十年，茫茫一旦隔重泉。鲜民未解皋鱼恨，远道俄传鵩鸟篇。赍志竟归春梦里，断魂遥哭野棠前。闽书他日传醇行，粹白如君孰閒然。
追哭陶稚中太常
作者：全祖望
朝代：清
体裁：七言律诗

五湖音问久寥寥，渴欲相逢话久要。一夜怪风吹梦冷，廿年旧雨泣魂消。直言去国良无愧，醇酒伤生岂所料。从此故人狂简性，更谁散发共招邀。
送耜堂掌教新会·其一
作者：全祖望
朝代：清
体裁：七言绝句

沂水春风自在天，白沙密授更谁传。张林湛李都零落，木铎消沉三百年。
送耜堂掌教新会·其三
作者：全祖望
朝代：清
体裁：七言绝句

木兰花下共论文，曾为诸生讨论殷。此去正逢冬日好，霜橙露菊荐黄云。
送耜堂掌教新会·其二
作者：全祖望
朝代：清
体裁：七言绝句

年来绝学已榛芜，大雅危轮好共扶。目送君舟自厓返，端溪凉月夜床孤。
送耜堂掌教新会·其五
作者：全祖望
朝代：清
体裁：七言绝句

江东粤秀讲堂开，定有雄文足起衰。不道一时齐度岭，浙宗和会广宗来。
送耜堂掌教新会·其六
作者：全祖望
朝代：清
体裁：七言绝句

蓬莱香吏正鸣琴，主客遭逢定赏心。倘有唱酬成别集，老夫乘兴便相寻。
送耜堂掌教新会·其四
作者：全祖望
朝代：清
体裁：七言绝句

越公墓下信公祠，填海遗编试问之。凄绝鹧鸪清夜泪，一樽为我酹南枝。
送钱二池之黄檗
作者：全祖望
朝代：清
体裁：七言绝句

漫山黄檗护忠魂，料得玄宫亦倚门。屈指甬江秋涨动，吾儿此日发江村。
送钱二池之黄檗山
作者：全祖望
朝代：清
体裁：古风

太保当年恋净土，古田一区避风雨。至今犹传神旗行，山中父老习不惊。东村有子埋土室，杜鹃之泪何时绝。夜夜魂浮一叶轻，来往几度榕江青。葬录一编那忍读，岁岁山僧墓下哭。凄风凉月两茫茫，岂不怀归非所望。孤儿今年辞故里，海风送楫如电驶。第二碑成拟大书，发扬潜德无剩馀。此行佳话落人口，岂以穷愁成掣肘。白头才得展墓门，一恸仰视箕横昏。而今始毕孤儿事，重泉闻之一笑起。江头潮落风信催，寒食家家飞纸灰。精诚呵护有神物，老蛟为君助泣血。
逸田以人日祭苍翁得三绝句·其一
作者：全祖望
朝代：清
体裁：七言绝句

春来犹自怯霜风，人日题诗酹信公。毕竟揽兰家法在，细挑七种菜丛丛。
逸田以人日祭苍翁得三绝句·其三
作者：全祖望
朝代：清
体裁：七言绝句

华屋山邱一望中，谁来城北吊遗忠。张徐杨叶都零落，剩有平陵松柏桐。
逸田以人日祭苍翁得三绝句·其二
作者：全祖望
朝代：清
体裁：七言绝句

最怜民部游仙日，正是元枢授命年。地下双双埋碧血，人间久久发陈编。
道南祠下杂作·其一
作者：全祖望
朝代：清
体裁：七言绝句

梁溪泚泚惠泉清，流出龟山木铎声。怪杀荆舒犹未尽，至今茅苇窃科名。
道南祠下杂作·其三
作者：全祖望
朝代：清
体裁：七言绝句

文简文孙木石贤，文章载道亦巍然。如何史祸消沉后，流落豪芒总不传。
道南祠下杂作·其二
作者：全祖望
朝代：清
体裁：七言绝句

扬门学派盈天下，我爱堂堂喻子才。一语六龙安隐渡，丰公手掖魏公回。
道南祠下杂作·其五
作者：全祖望
朝代：清
体裁：七言绝句

老成逝后失仪刑，二曲西来更讲经。谁复风流如骆守，匡时要务据觚听。
道南祠下杂作·其四
作者：全祖望
朝代：清
体裁：七言绝句

河津尚自费针砭，此义秋霜夏日严。不愧两公惟吏部，到头一死比饴甜。
道墟舟中望称山
作者：全祖望
朝代：清
体裁：古风

越州之水如镜清，宵分偶为道墟行。中田历乱飞流萤，不闻人声闻蛙声。新芙蕖叶大于盖，扣舷而歌何泠泠。舟人遥指称山近，乔木十丈参苍冥。侍郎讲堂高尺五，重席曾传念台经。星移物换此事辍，异军化为苍头营。火攻都督亦健者，愚公那得与山争。沙虫猿鹤共一叹，不知几度惊山灵。侍郎飘然蜚遁去，首阳故址伤我情。年来四海为家久，高陵宿莽连云平。但见称心寺宇遥突兀，暮钟徐动梵火明。何来寒芒赤于电，将无大金夫人之神灯。
邸抄
作者：全祖望
朝代：清
体裁：古风

士苦不通今，何以知世务。士或过通今，行且败吾素。五夜秉兰膏，徘徊读邸抄。
郝仲舆九经稿今藏吾乡张氏
作者：全祖望
朝代：清
体裁：古风

湘东老子传故纸，涂乙长留妙墨香。想当讲堂孤坐日，膏肓废疾细商量。于今述朱遍天下，经师心气阏不扬。谁知琐琐黄门笔，尚落鄞江蠹鼠旁。
都城正阳门西大士祠予向尝游乌近乃知为故明洪督师祠也·其一
作者：全祖望
朝代：清
体裁：七言绝句

当年谕祭十三坛，东向招魂泪未乾。岁晚辽阳讶归鹤，须眉犹是发肤残。
都城正阳门西大士祠予向尝游乌近乃知为故明洪督师祠也·其三
作者：全祖望
朝代：清
体裁：七言绝句

头颅业已付欧刀，谁料风云自此邀。十月功宗酹元老，丛祠只合化僧寮。
都城正阳门西大士祠予向尝游乌近乃知为故明洪督师祠也·其二
作者：全祖望
朝代：清
体裁：七言绝句

松杏沦亡罪岂轻，累臣分应死危城。偷生视息非无为，欲报吾皇香火情。
配京书斋故寒厓先生居也不可无诗
作者：全祖望
朝代：清
体裁：古风

闻君焚膏地，旧是寒厓庐。将无承尘上，或有戊子纪事书。吁嗟小江一抔土，嘿农诸公陟降俱。
配京借抄东发史稿列传十萹予家所仅有也
作者：全祖望
朝代：清
体裁：七言绝句

抱遗老子趋庭日，卖马曾闻购日抄。一卷遗文参宋史，问君何以报琼瑶。
配京和赋伯长学士研诗因借抄其集·其二
作者：全祖望
朝代：清
体裁：五言律诗

六诏山深处，王郎故物存。谁披韨水帖，又遇越公孙。十笏精灵聚，中原文献尊。需君学成日，重酹片云根。
配京赠研先以长句一首未之和也翌日更答之
作者：全祖望
朝代：清
体裁：古风

我欲铭研几踟蹰，前光后辉愧弗如，安得好句鸣琼琚。绿鬓卢郎才思雄，涤研题诗云蓬蓬，我则奚堪徒怔忪。由来文章千古事，清容町畦岂易至。闻道登坛夺纛年，研溪夜夜孕青莲。大儿奎章虞道园，小免中司马石田。鸥波王孙仅随肩，左右先后研席间。此后拓落向阿谁？蓬飘梗泛定堪悲，清容魂魄亦安归。我今冉冉益荒学，合六州铁不铸错。研中光气方氤氲，但当为君拂拭勤，代兴之语恶敢闻。
酒耘先生令谱元人窦革所作予从永乐大典抄之所载唐人令今无能行之者
作者：全祖望
朝代：清
体裁：五言绝句

事始原觞政，于今尽失传。如何宰天下，强欲祖周官。
醉山茶
作者：全祖望
朝代：清
体裁：古风

茶翁卯饮醉未醒，扶桑旭日光荧荧。熹微疏影沁枝上，一点晨星东启明。主人夙起䦱户出，醨耶糟耶两忘情。朦瞳亦若困宿酲，但见晓妆天际横。
释奠子刘子祠下前此未有之礼也
作者：全祖望
朝代：清
体裁：五言律诗

尚有讲堂在，依然带草滋。是谁通小学，未易谒先师。木末花开日，江头稻熟时。破荒陈俎豆，蘋藻一歆之。
重三日偶然作
作者：全祖望
朝代：清
体裁：古风

东风靳放青，宿草不可踏。苍龙为之怒，连朝呼折荚。夜闻万蛰虫，蠕蠕更霅霅。所忧玉兰花，魂散难为摄。江干士女殷，索莫阻步屧。苔痕上绿阶，墨云染白帢。天方启闰馀，客无怨沾湿。且待含桃登，重理永和帖。
重三日偶然作
作者：全祖望
朝代：清

东风靳放青，宿草不可踏。苍龙为之怒，连朝呼拆荚。夜闻万蛰虫，蠕蠕更霅霅。所忧玉兰花，魂散难为摄。江干士女殷，索居阻步屟。苔痕上绿阶，墨云染白帢。天方启闰余，客无怨沾湿。且待含桃登，重理永和帖。
重九雨止然晴色未老不敢入山因共同人闲游城东诸兰若用米元章九日韵
作者：全祖望
朝代：清
体裁：七言律诗

疑雨疑睛未定天，几人吟眺罢觥船。偶寻绿水来城角，但见苍苔绕佛前。此日清游真寂莫，他时诗句定流传。木樨花落黄花早，幽兴翻缘得地偏。
重定黄氏留书
作者：全祖望
朝代：清
体裁：七言律诗

證人一瓣遗香在，复壁残书幸出时。如此经纶遭世厄，奈何心事付天知。犹闻老眼盻大壮，岂料馀生终明夷。畴昔薪传贻甬上，而今高弟亦陵迟。
钝夫观察巡视浙东海堤次日为元已屏去车从修禊兰亭真韵事也寄以二律·其一
作者：全祖望
朝代：清
体裁：七言律诗

双旌萧洒度东州，令节闲为兰上游。勾践社荒小草在，永和春老羽觞留。山僧能指冬青穴，河女犹传夏统舟。记得明湖修闰事，曾陪高座比羊刘。
钝夫观察巡视浙东海堤次日为元已屏去车从修禊兰亭真韵事也寄以二律·其二
作者：全祖望
朝代：清
体裁：七言律诗

万壑春流迓使君，湘湖莼菜碧干云。一帆已画涛江胜，十集还摹禊帖文。高致讵惭王内史，同行惜少鲍参军。此游定有诗成录，越绝新编续旧闻。
钝轩为俞四蜚声画雪中高士图索题
作者：全祖望
朝代：清
体裁：古风

高士爱冬不爱春，落落冬心冷愈醇。坐笑春风野马尘，自冬发春乃长新。千山万径踪迹绝，冰瓯清绝见天根。寒厓之黍抱冻蹲，中有鸿濛木介痕。百昌不复能氤氲，谁知老子心脾愈净骨愈尊。是谁滕六谁葛三，造化小儿遣来伴吟魂。山鬼飒飒噤不语，但见峥嵘鹿角横黄昏。暗香疏影自怡悦，忽然老雀一声戛然下天门。力能通乾而流坤，万籁尽泯我独存。底问北枝为弟南枝昆，冬耶春耶一笑归混敦。
钝轩索题小照·其一
作者：全祖望
朝代：清
体裁：七言绝句

风流公子重清门，衫袖都成书画痕。莫以华颠叹迟暮，依然惨绿映朝暾。
钝轩索题小照·其二
作者：全祖望
朝代：清
体裁：七言绝句

飘蓬我亦愧前盟，那得丹砂一昔成。只有飞扬心气在，披图约略见平生。
钝轩谓瓜子蛤未有赋者因同作
作者：全祖望
朝代：清
体裁：七言律诗

海王副瓜遗其仁，飞入新蒲得化身。红药风翻初上市，黄梅雨过尤宜人。芳鲜聊为薄醉下，大嚼未堪老饕陈。不知许事且作达，掌故长贻合氏珍。
铜制如来降生像歌
作者：全祖望
朝代：清
体裁：古风

何物老妪如达生，可儿可儿此宁馨。五百道乳一吸倾，轩然七步意飞腾。方舆圆盖良浩荡，岂有黄口思横行。文武成康纵不作，异说未必遽勃兴。西竺家免妄自大，乃以早出思凭陵。恒星如雨陨不见，尚嫌其晚纷纭争。孔子吾师之高弟，其言固自有明徵。谁人巧仿金涂塔，相轮峨峨铜绿明。摩挲题字半漫漶，妙制定非凡手成。白石不作周郎死，才薄有愧哦诗声。夜深且桃长明灯，诗成共啖山芋羹。
锄经图为藻川作
作者：全祖望
朝代：清
体裁：五言律诗

吾友子张子，新成豳颂笺。菑畬识元化，箕豆戒芜田。负郭无多产，逢秋别有年。他时我止宿，鸡黍足欣然。
长汀舟行初见梅花
作者：全祖望
朝代：清
体裁：五言律诗

才报寒梅放，相逢剡水沱。美人已晼晚，孤格倍嵯峨。槁木乘风动，黄鹂着意歌。东皇如告我，不用叹蹉跎。
长白诗人马大钵有读渊明集句曰义熙尚有关心事岂便羲皇以上人堇浦最喜诵之果隽语也予为反其言以成其意
作者：全祖望
朝代：清
体裁：七言绝句

感时已叹黄农没，遗世羞为汉魏音。不是羲皇真种子，义熙谁复更关心。
长至日展苍公墓同江声用离合格
作者：全祖望
朝代：清
体裁：古风

九沙仙去后，瓣香过者希。观察真多情，偕我踏山蹊。今日正南至，一阳气霏霏。太史多雅怀，来看朱鸟飞。墓前磷辟邪，亦是故国仪。一枝借孤忠，星大以为依。承闻丰狐笔，已草黄绢碑。明年速上石，长作山中辉。
闰后入夏浃月犹见红药
作者：全祖望
朝代：清
体裁：古风

春梦尚当阶，不随馀分去。此番花信风，难挽骊驹驻。我唱无庸归，娇红且小住。
闻嶰谷已至吴门
作者：全祖望
朝代：清
体裁：五言律诗

昨报元裳鹤，随君下洞庭。新诗知不少，旧屐半曾经。黄爵松陵出，鲈鱼木渎拎。江滨应念我，遥指数峰青。
闻故甘抚胡复斋之赴
作者：全祖望
朝代：清
体裁：古风

老友日沦丧，凋年涕泪多。蜀冈应罢社，楚些不成歌。旧德先朝重，馀生衰病过。昨冬临别语，魂断我如何。累叶清华胄，兼之干济才。所因非有染，骤贵竟为灾。帝德弘三宥，朋悰感八哀。故人隔江介，絮酒待春来。辱有忘年契，登坛共说诗。最怜拓落者，闲却圣明时。随会不可作，虞翻谁见知。寂寥身后事，剩得几杨枝。
闻补堂游寓山因祭祁忠敏公
作者：全祖望
朝代：清
体裁：五言律诗

落日旷园冷，寒芒止水尊。百年传胜地，五马式清门。尚有藏书架，为寻理碧痕。我尤念公子，谁酹未招魂。
闻道·其一
作者：全祖望
朝代：清
体裁：五言律诗

闻道中书令，亲防瓠子河。度支良不惜，疏导竟如何。浊浪南来促，危堤郭上过。朝朝卜秋汛，莫笑杞忧多。
闻道·其三
作者：全祖望
朝代：清
体裁：五言律诗

先汉王延世，前明潘季驯。庙廷方侧席，海宇岂无人。四渎何当合，长淮未可湮。天心怜赤子，早为降庚辰。
闻道·其二
作者：全祖望
朝代：清
体裁：五言律诗

欲与水争地，由来亦大难。移民无上策，沸鼎有狂湍。国仗鱼盐重，人愁井里残。谁其刑白马，拜表诉重坛。
阎妃叹
作者：全祖望
朝代：清
体裁：古风

阎妃有遗像，传在灵隐宫。当年三天竺，未足拟冶容。冶容今何在，遂仗禅力封。冬青蕉萃灵禽泣，穆陵头颅成转蓬。水晶足踏竟安往，佳人冢草尚葱茏。我来怀乡里，香火情忡忡。为呼萧九娘，膜拜礼远峰。
阮怀宁居
作者：全祖望
朝代：清
体裁：七言律诗

圆海居停尚有存，当年道路目凶门。蝗男录就诛馀孽，燕子笺成上至尊。东涧老来重纳拜，昆铜痛定亦招魂。今逢潦尽潭清日，败瓦残扉落月昏。
阿育王山晋松歌
作者：全祖望
朝代：清
体裁：古风

五马浮渡江，一马化为龙。遗鳞夜堕浙河东，遂成阿育王山之老松。风饕雪酷一千七百载，取精酝灵良已浓。忽然寒芒发古干，犹疑典午劫火青熊熊。桃源桃不见，栗里栗已空。兰亭之兰成荒丛，谁似兹松长葱葱。何人附会梵力雄，谓是刘郎舍利著芳踪。应笑刘郎故物迁播如转蓬，而今雁鼎祗合谩村童。岿然老松乃神物，岂关八万四千塔影所昭融。梨洲老人夸智果，倘校资格那得同。诸君且和我，叉手松下哦长风。八叉未竟惊涛出，松花散落光蔚蔚。想为诗人曜渴笔，我诗便与老松双突兀。
陆氏意园
作者：全祖望
朝代：清
体裁：五言律诗

在昔浚仪长，幽居肖辋川。花连堤上锦，云接洞中天。鸠据因多难，鸿冥遂杳然。我来觅陈迹，重说义熙年。
陈丈南皋以兴化郑居仲所著诸种见示追忆去年里中有为兴化守者予贻书令其访居仲遗书杳然无耗诗以傅笑
作者：全祖望
朝代：清
体裁：五言律诗

夹漈好孙子，平生喜著书。桑田志虎豹，漳海纪虫鱼。以此消春昼，兼之慰索居。沈周是何物，俗吏足轩渠。
陈仲醇小象李是庵所绣也为半查赋
作者：全祖望
朝代：清
体裁：古风

是庵图绘好，绣丝乃更精。恍然三江上，见兹老鲰生。槁项一布衣，不胫驰高名。万古黄漳海，严事与心倾。得此定非易，乃公未可轻。翻多所著书，身后受詈声。马郎真好事，高阁怀孤清。风流感妙黹，珍重为多情。闲将玉露酒，相对酹南荣。一枝早梅花，洁供在胆瓶。
除夕得徐丈霜皋别集二册挑灯守岁选取五十馀首即题卷后·其一
作者：全祖望
朝代：清
体裁：七言绝句

一卷来从冰雪馀，不随人代共迁除。宵分浮白忧瓶罄，豫借屠苏酒一棜。
除夕得徐丈霜皋别集二册挑灯守岁选取五十馀首即题卷后·其三
作者：全祖望
朝代：清
体裁：七言绝句

张生索我购诗钱，阿堵萧寥竟歉然。似此追呼亦佳话，冬心淡荡送残年。
除夕得徐丈霜皋别集二册挑灯守岁选取五十馀首即题卷后·其二
作者：全祖望
朝代：清
体裁：七言绝句

苦节应无愧华王，鹤山老友足相当。祗愁金石心期秘，未尽江村泪万行。
除夕得徐丈霜皋别集二册挑灯守岁选取五十馀首即题卷后泊舟吴门访得姜贞文先生遗集其孙本渭即属予编次因寄声谷林父子·其一
作者：全祖望
朝代：清
体裁：七言绝句

此行无足供清娱，喜购梁鸿殉葬书。小艇孤灯排月表，墨痕犹和泪痕储。
除夕梅圃以吴于蕃管圣一二丈残集至挑灯读之为补入耆旧录
作者：全祖望
朝代：清
体裁：六言诗

万岁名何寂寞，一片心未瞑目。幸得之是亦足，岁寒人挑蕡烛。
雨中江声蔎林堇浦竹田雪舫云亭过饮篁庵
作者：全祖望
朝代：清
体裁：七言律诗

丛桂香随暮雨沉，旅人独坐正萧森。相逢旧雨皆华发，并奏清商写素心。米价未平愁岁歉，江潮大上识秋深。精篮喜与尘氛隔，且擘鲈鱼供醉吟。
雨中闻蝉
作者：全祖望
朝代：清
体裁：古风

檐霤忽暂住，好风来前楹。郭公正沾醉，齐女俄长鸣。声含嘉泽润，律中小素清。连朝炎云解，乍疑秋思盈。木杪纷飒飒，耳根空泠泠。微禽亦自得，哀怨归和平。
雨霁同人集南屏补烧笋之约分韵赋湖中新绿
作者：全祖望
朝代：清
体裁：五言律诗

谁洗繁秾净，晴光放满山。三春无此日，积翠乍开颜。天入重湖碧，人依净域闲。时闻黄鸟唱，深处度缗蛮。
雪峤和尚双瓣香行
作者：全祖望
朝代：清
体裁：古风

南湖侍御之诸孙，偶然堕落浮屠门。虽然堕落浮屠门，依旧忠孝光大伦。请看龙象纷蹴踏，座下何止三千人。上瓣香终莫有分，以待海岸居士大善根。辗然一晤传秘薪，比之妙喜得横浦，峨眉天半倍觉军持尊。敬致一瓣香，上绍龙池君。是谁足称后来秀，莫令海岸孤另伤寡群。里中徐郎其殆庶，颠狂之中蕴道真。俯视馀子陆陆如秋蚊。再寄一瓣香，以接西江云。忽然不周山崩天柱折，恒河之沙亦狂奔。海岸一瓣香，金刚洗出刀山痕。南都半壁足慰钟山魂，徐郎一瓣香鹖冠。闯入苍头军会稽，甲盾足陪胥江神。重泉相逢定一笑，径山双虹贯日轮。
雪舫分司同年狱中有诗成集其送万生幼杨还甬上寄怀甚殷未及答也至杭答以三首即送之东行·其三
作者：全祖望
朝代：清
体裁：古风

关东沙碛地，从军定可矜。虽然困远役，所喜在更生。况复近丰镐，咫尺瞻旧京。边塞互蟠结，山川有神灵。尤闻富物产，硕大不可名。寒则拥狼裘，饥则啖驼羹。渴即饮凉酪，暑即踏层冰。逐臣省愆暇，足以发诗情。故人谢侍御，荷殳曾此行。贻我书一编，他年补图经。儒者所流寓，文献于焉徵。穷荒列戍卒，抚循责匪轻。但能恤薪楚，即以报圣明。赐环谅不远，著录尚早成。
雪舫分司同年狱中有诗成集其送万生幼杨还甬上寄怀甚殷未及答也至杭答以三首即送之东行·其二
作者：全祖望
朝代：清
体裁：古风

初秋我渡江，与君重相见。痛定几低回，噩梦宁须唁。投杼应遭疑，祝网终蒙眷。竟逃人鲊瓮，且挽沙埸絭。披读近日诗，一过一称善。浑忘左徒忧，不作宵雅怨。更喜有哲昆，在原远急难。诗力雅相当，强兵送挑战。岂期对床约，飘泊在狴犴。采采蠲忿花，连枝何婉娈。乃知真性情，多得之忧患。我亦罢郁陶，重理旧诗研。
韩江诗社浙中四寓公豫焉樊榭堇浦薏田与予也然前后多参错予不到韩江二年矣今夏之初馆于嶰谷畬经堂中同人喜予之至而惜三子之不偕即席奉答
作者：全祖望
朝代：清
体裁：古风

昔我来是间，行庵方经始。倥偬渡江归，魂梦几劳止。迢遥双鲤鱼，莫罄论诗旨。转瞬三夏间，相逢互欢喜。重来讶新径，旧雨迷故履。东西万筼筜，各各长孙子。阁中古先生，微笑一弹指。倒屣增阔悰，披襟消尘滓。今年溽暑早，火云迅于矢。爱兹别有天，薰风环图史。诸公冰雪肠，吐句清发齿。而我已才尽，坐笑彭亨豕。遥溯浙河中，水云正清泚。故人夫如何，梁月共徙倚。
韩沟吴王庙三首·其一
作者：全祖望
朝代：清
体裁：七言律诗

黄池铸错恨何追，剩水长增庙貌悲。莫向江祠逢伍员，谁招廊屧配西施。观光自是先王志，负德终缘夏肄亏。闻道神旌午夜动，依然荼火望离离。
韩沟吴王庙三首·其三
作者：全祖望
朝代：清
体裁：七言律诗

江干相树郁平冈，左顾长洲带水杭。漫以决排讹禹甸，竞传英爽遍隋塘。百牢犹共王馀荐，一饭休教笼稻荒。不爱勾东受扬子，雄心北向尚苍茫。
韩沟吴王庙三首·其二
作者：全祖望
朝代：清
体裁：七言律诗

四渎于今尽贯穿，巨灵输尔凿南天。水犀一鼓争安闸，甲盾齐声共执鞭。列宿女牛芒角动，三洲商鲁板堤连。嵯峨宸宇酬勤事，好为淮东慎节宣。
韩沟吴王庙三首秋日之浮石周氏访立之韫公殷靖诸先生遗文多散佚者其残断萹帙后人又閟之不肯画出即赋乂律四首晓之·其一
作者：全祖望
朝代：清
体裁：七言律诗

志士雄文重两朝，眷怀旧德我心劳。莺湖遗献光前史，彭泽哀音祖屈骚。奕叶未消埋井铁，熙时不讳背阳桃。故家尚有贤孙子，莫使青箱缄固牢。
颖谷索题米海岳五星研三年矣今腊过吴重出研观之奉呈七言
作者：全祖望
朝代：清
体裁：七言律诗

当年庆历瑞同宫，关洛先登道岸通。馀事总超百代上，寒芒又落五州中。研山未泯蟾蜍泪，墨苑长怜鸲鹆工。尔亦少微垣里客，风流遥继石田翁。
题前汉王章传后
作者：全祖望
朝代：清
体裁：七言绝句

漫载牛衣刺刺词，男儿报国定忘私。班生长托将军幕，亦有陈尸狱户时。
题史阁部传后
作者：全祖望
朝代：清
体裁：七言绝句

当时若听诸生策，又费天兵再下车。社稷终输民命重，江淮千里免为鱼。
题唐山夫人房中乐后·其一
作者：全祖望
朝代：清
体裁：七言绝句

县官粗解风云曲，岂有媕通群雅才。一自朱弦三叹后，楚歌巴唱尽舆台。
题唐山夫人房中乐后·其三
作者：全祖望
朝代：清
体裁：七言绝句

旧游尚应酬王负，神鉴还当贵许侯。开国英奇归女子，更添彤管擅风流。
题唐山夫人房中乐后·其二
作者：全祖望
朝代：清
体裁：七言绝句

当年随陆皆文士，握管曾无鼓吹音。笑倒叔孙诸弟子，滥将绵蕝听清吟。
题唐山夫人房中乐后·其四
作者：全祖望
朝代：清
体裁：七言绝句

野鸡人彘正纷争，乐府谁传淑媛名。莫侍衣冠游渭北，凄凉永巷和舂声。
题唐明皇与杨妃并笛图
作者：全祖望
朝代：清
体裁：古风

开元天子爱长啸，旦旦宁王来应诏。晚来花萼渐雕残，醉拥美人为同调。抱遗老子才笔奇，玉笥诸生远莫几。颓唐老笔三四行，当年魂魄犹依稀。我欲更矾好东绢，旁写小臣元鲁县。微吟一曲于蔿于，唤醒华清春梦倦。
题天池风雨归庄图
作者：全祖望
朝代：清
体裁：七言绝句

浓云如墨瞑归途，风雨漫天一老夫。青藤居士正沈醉，秃笔与之俱模糊。
题姜如农侍郎荷戈图
作者：全祖望
朝代：清
体裁：五言排律

七尺疑金铸，须眉尚俨然。茫茫亡国戚，忽忽荷戈年。甬上曾弭节，先人辱赠笺。一军惊失守，连趼各殊天。珍重山居誓，苍凉野哭篇。哲昆棠荫在，赐庙海隅悬。馎饦诗无敌，蟛蜞话足传。归东聊堕马，哭弟几摧弦。族未零王葛，居胡变海田。清高肃遗像，感槩望遥阡。式里重思旧，披图愿执鞭。可怜廿四气，早已化云烟。
题宁人先生神道表后·其一
作者：全祖望
朝代：清
体裁：七言绝句

志在规恢四十年，老投华下听啼鹃。可怜间却支天手，馀技犹能试计然。
题宁人先生神道表后·其三
作者：全祖望
朝代：清
体裁：七言绝句

吴下风流脆薄多，先生天卑自嵯峨。蒺黎烝好黄精熟，便唱休粮秘藏歌。
题宁人先生神道表后·其二
作者：全祖望
朝代：清
体裁：七言绝句

岱恒嵩华行踪遍，耻以浮言当说铃。问谁同此佐王略，除是剡中黄负苓。
题宁人先生神道表后·其五
作者：全祖望
朝代：清
体裁：七言绝句

庾郎蒙面赋江南，柱国家奴更负惭。一洒诸公入关辱，峨嵋六月雪生馣。
题宁人先生神道表后·其四
作者：全祖望
朝代：清
体裁：七言绝句

贞孝坟前四柿树，寒芒终夜烛南州。直待魂归皋复后，攀裾重与恸宗周。
题宋徽宗摹张萱捣练图
作者：全祖望
朝代：清
体裁：古风

道君皇帝摹捣练，力为张护开生面。秋风远溯白帝城，奎章忽出宣和殿。风流天子爱閒情，野杵村砧都不贱。完颜国主亦俊人，宅相流传习未变。明昌御宝何皇皇，瘦金题字犹完善。吁嗟乎天水碧、太师青，均此捣练之声所酿成。一絇之络四维倾，令我手披东绢不胜情。
题宋楼楚公墨庄太室二十四峰诗卷后
作者：全祖望
朝代：清
体裁：七言绝句

一声雷碾青山过，万捲风驱白雨来。珍重参寥旧吟卷，不随汴洛共飞灰。
题张琳前辈万梅图
作者：全祖望
朝代：清
体裁：七言律诗

枝南枝北无美枝，想见下笔淋漓时。花光醉倒王靖远，笔力俯视杨补之。寒碧亭前风信动，龙城梦中美人思。四明画史增遗佚，题诗为报邱郎知。
题张艾亟斋手校汉隶释源后赠施六上含北亭
作者：全祖望
朝代：清
体裁：古风

读书识字今可希，施郎死死忘其疲。六艺妙处足不朽，上函雅故通精微。符山堂中大布衣，渺然古心追籀斯。七载寒窗校汉隶，欲以赤手报娄机。卯柳桃菜纷谬误，我昔泛览多阙疑。二首六身岂易晓，一束二缝亦难稽。五日之门历所诮，三豕之渡史莫釐。马尾虎穴充谈助，落笔茫茫空累唏。吁嗟小学已废绝，我亦有目如雾迷。昔者襄阳近临川，署名犹为世所讥。施即何处得此本，老眼恍然逢珠玑。符山遗书已四散，淮浦带草空离离。神呵鬼护幸存此，一朝灵物得所归。巧偷豪夺世不少，尚其宝之防速飞。
题故都督传示容生
作者：全祖望
朝代：清
体裁：七言律诗

戊子翻城事可哀，最怜故督是奴才。已成负国谁辞咎，浪欲归朝竟致灾。岂有遗民俱不考，妄将大节漫相推。桂林残史犹堪证，曾受襄平封册来。
题文先生启美手迹后
作者：全祖望
朝代：清
体裁：古风

舍人称汛爱，偶尔狎怀宁。亦有番江彦，同调焦尾声。抗词漳海狱，泣血下江兵。到底岐缁素，何曾混渭泾。
题文待诏风木图·其一
作者：全祖望
朝代：清
体裁：七言律诗

春晖莫驻奈何天，几忆衡山泣血年。妙墨飘零易代后，白云飞送二林前。报恩应待崇公表，极目长怀越水阡。最爱园中好丛木，清风时为拂炉烟。
题文待诏风木图·其二
作者：全祖望
朝代：清
体裁：七言律诗

我亦深嗟不造天，鲜民负疚自年年。朅来水阁山窗下，惭对慈乌孝鲤前。剩有遗容传旧德，更无好梦到新阡。披图读罢空三叹，一片苍凉木末烟。
题方浮山先生画
作者：全祖望
朝代：清
体裁：五言律诗

白石不可烂，残山尚自开。携归岭峤色，都作画师材。萧散通神悟，嵯峨镇劫灰。西崦话遗事，蝉脱有馀哀。
题明太祖纪后
作者：全祖望
朝代：清
体裁：古风

恩威转盻太无常，幸保功名仅六王。朝士空曹登党业，书生环�珣文章。薇垣杀气连天动，竺国慈云扫地亡。开国规模宁有此，頖宫亚圣亦仓皇。曲台浪说重经师，手著宸奎录孝慈。并后已先陵冢嫡，夺宗何怪启骈枝。前星频震终沦落，岩塞轻封半险危。始信睢麟精意失，不徒官礼致乖漓。漫传诚意撤胡床，草床君臣未可忘。此事终应输汉祖，濠梁何处吊韩王。谁是条侯可授遗，满朝勋辅尽陵夷。天台学士真儒者，不救皇孙一炬危。江东秪合供偏安，河北绵延控阨难。闻遣车徒卜函谷，悔教弓剑瘗长干。具官空拟神京旧，亡国重增青盖叹。盛世于今隆继绝，肯容樵牧妄摧残。
题晁无咎芳仪曲后
作者：全祖望
朝代：清
体裁：七言绝句

淝上英雄事已遥，永宁宫春久萧寥。小周后正号咷甚，又报王姬入大辽。
题李丈昭武残集后
作者：全祖望
朝代：清
体裁：五言律诗

读尽梅边稿，无如生祭文。豪芒要足重，流落又何云。缱绻鲛人泪，萧寥鳀壑云。苦心有群从，聊以慰殷殷。
题杨商贤手迹后
作者：全祖望
朝代：清
体裁：七言绝句

中丞一死事难详，补过还资雏凤良。桃叶渡头长恨在，清流洗出碧梧香。
题杲堂内稿后时其仲孙世法方拟开雕
作者：全祖望
朝代：清
体裁：五言律诗

碧血恨犹旧，苍宫怨未荒。百年埋井渫，此日朗星芒。轶事徵山海，廋词托汉唐。重泉应一笑，魂魄庆重光。
题柳堂姬人刘氏王香图
作者：全祖望
朝代：清
体裁：五言律诗

深柳堂中彦，萧疏最绝尘。苦心啖薇蕨，高致拟松筼。一束鼠须笔，数枝闽峤春。王香不着地，郎主亦伤神。
题梅庄拾得研赵寒山物也亦为颖谷
作者：全祖望
朝代：清
体裁：古风

寒山一片石，孤格挂晴霓。想其笺说文，曾共陪青藜。可惜多谬误，愿君涤研细论之。
题檗斋游金鹅山看桃花遇雪图时有迁牧禹州之命
作者：全祖望
朝代：清
体裁：古风

金鹅山里如天台，红雨夹岫连岩开。令君援琴奏白雪，一霎中天应召来。波下花光争滟滟，树头丝鬓翻漼漼。焉支缟素互生动，春姿巧惜冬心培。令君含笑呼新醅，山灵为我润芒鞋。河阳正惜潘郎去，玄都尚盼刘郎回。我亦披图长恋恋，身未入山神与偕。
题水木明瑟园
作者：全祖望
朝代：清
体裁：五言律诗

芳园好亭榭，赋自小长芦。云气接林屋，天光通射湖。扫除金粉泽，想见大痴图。谢豹花初放，娇红媚酒垆。
题灵岩储公骑牛图·其一
作者：全祖望
朝代：清
体裁：七言绝句

三月十九是何日，骑牛野哭荒山颠。乃公耿耿攀龙意，廋语登堂孰与传。
题灵岩储公骑牛图·其二
作者：全祖望
朝代：清
体裁：七言绝句

南州高士清不染，独许乃公馈蕨薇。居易斋前蒿径熟，牯牛还往总如飞。
题瓶花斋酒器谱·其一
作者：全祖望
朝代：清
体裁：七言绝句

酿玉孰与野王雄，七十二城尽附庸。满树相思秋色好，漏卮三十六玲珑。
题瓶花斋酒器谱·其三
作者：全祖望
朝代：清
体裁：七言绝句

福地星罗接洞天，终朝泥饮即游仙。为笑南华赵仲子，魂惊栈阁与云连。
题瓶花斋酒器谱·其二
作者：全祖望
朝代：清
体裁：七言绝句

一百五日至七日，莫定梨花暮两期。日饮无何犹不尽，一卮留供借书瓻。
题秦馀山人画芝卷
作者：全祖望
朝代：清
体裁：古风

莫忧净土稀，尚有吾庐在。采采神芝生，附以石磊磊。画兰不画地，翻笑所南隘。
题管夫人渔父词卷子后
作者：全祖望
朝代：清
体裁：七言绝句

悔逐王孙到上都，苕娘清梦日萧疏。当年白马朝周日，曾否牵衣劝遂初。
题薏田夜雨图
作者：全祖望
朝代：清
体裁：七言绝句

君家群季后人多，玉折兰摧唤奈何。我更披图增一恸，艺香山下吊棺和。
题赵松雪卖桑买山卷子后
作者：全祖望
朝代：清
体裁：七言绝句

王国黍离且漫伤，宗臣家事在园桑。未知亳社输人价，孰与残山估值昂。
题钝轩墨牡丹
作者：全祖望
朝代：清
体裁：古风

澹老好孙子，风流尚未阑。焉支已洗尽，云气浑高寒。为赠尔别字，广川小牡丹。
题陈秋涛相国墨迹
作者：全祖望
朝代：清
体裁：古风

公昔张空拳，思以振赤符。赤符谶不验，沧海为之枯。天废谁能兴，志士枉受屠。唯是桂林烬，仗此稍支吾。毕竟延一线，东僵西则苏。连衡张陈霍，旁暨韩麦徒。以致惠国公，翻然成改图。孤忠天所鉴，谶亦未尽诬。南极竟浑一，百年拱车书。尚有妙墨宝，流落渐江隅。寒芒而正色，英爽与之俱。番禺耆老尽，文献谁为储。秋痕随秋去，剩此灰劫馀。连呼玉画又，收之缄中厨。
题颜公茅山玄靖先生碣后
作者：全祖望
朝代：清
体裁：五言律诗

江都老道士，姓字佚图经。一卷太师碣，千年勾曲铭。高文宠地肺，结习在仙灵。辛苦霅溪客，长留墨妙馨。